14.09.2020 u 13:10\nRuski toksikolog: Navodi o trovanju Navaljnog netačni\nMOSKVA – Glavni toksikolog Omskog regiona Aleksandar Sabajev odbacio je danas navode tri referentne evropske laboratorije o trovanju opozicionara Alekseja Navaljnog nervnim agensom novičok, rekavši da te tvrdnje ne odgovaraju njegovoj kliničkoj slici. On kaže da sa stanovišta medicine zasnovane na dokazima, ne postoje podaci da je Navaljni bio otrovan u trenutku kada je hospitalizovan u Omsku u avgustu, prenosi TAS S. „Klinička slika pacijenta ne pokazuje znake trovanja. Nema znakova trovanja ni u njegovoj dijagnozi, ni tokom bolesti”, rekao je on i dodao da su uzorci testirani i u ruskim laboratorijama, javlja Tanjug. Ranije danas, nemačka vlada je saopštila da su dve specijalizovane laboratorije u Francuskoj i Švedskoj potvrdile nemačke nalaze da je ruski opozicioni lider\n14.09.2020 u 10:52\nJoš dve laboratorije potvrdile da je Navaljni otrovan novičokom\nBERLIN - Nemačka vlada saopštila je da su dve specijalizovane laboratorije u Francuskoj i Švedskoj potvrdile da je ruski opozicioni lider Aleksej Navaljni otrovan nervnim agensom novičokom. Prethodno je prisustvo te supstance kod Navaljnog potvrdila i nemačka vojna laboratorija, javlja AP. Portparol nemačke vlade Štefan Zajbert rekao je danas da su uzorci poslati i Organizaciji za zabranu hemijskog oružja i da će ih ona testirati u svojim referentnim laboratorijama. „Pozivamo Rusiju da se još jednom izjasni o ovom slučaju. U bliskom smo kontaktu sa našim evropskim partnerima o daljim koracima”, dodao je on, prenosi Rojters. Navaljnom je pozlilo 20. avgusta u Rusiji, u avionu, nakon čega je prebačen u Nemačku gde se od tada leči, prenosi Tanjug.\n11.09.2020 u 08:21\nSukob Moskve i Berlina u Savetu bezbednosti zbog Navaljnog\nNjUJORK – Rusija se sukobila sa Nemačkom i pet njenih zapadnih saveznika na mesečnom zasedanju Saveta bezbednosti Ujedinjenih nacija u vezi sa trovanjem opozicionog aktiviste Alekseja Navaljnog. Predstavnik Moskve tražio je dokaze da je novičok upotrebljen protiv kritičara Kremlja, dok je ambasador Nemačke saopštio da su nalazi predati međunarodnoj agenciji za hemijsko oružje, prenosi Tanjug. Sukob između Rusije i Nemačke dogodio se na mesečnom zasedanju Saveta bezbednosti Ujedinjenih nacija, na kojem su učestvovali i ambasadori Sjedinjenih Američkih Država, Belgije, Velike Britanije, Estonije i Francuske, koji su izrazili zabrinutost zbog tvrdnji Berlina da je ruski opozicioni lider Aleksej Navaljni žrtva napada hemijskim oružjem. Ambasador Velike Britanije Džonatan Alen je\n10.09.2020 u 12:28\nPeskov: Neprihvatljive optužbe o učešću Rusije u trovanju Navaljnog\nMOSKVA – Kremlj veruje da su sve optužbe o umešanosti ruskih zvaničnika u incident u vezi sa ruskim opozicionim političarem Aleksejom Navaljnim apriori pogrešne i neprihvatljive, poručio je danas portparol Kremlja Dmitrij Peskov. Peskov je na taj način reagovao na izjavu američkog državnog sekretara Majka Pompea, koji je rekao da postoji „značajna šansa” da su visoko pozicionirani ruski zvaničnici naredili navodno trovanje Navaljnog. „Čuli smo njegovu izjavu. Zainteresovani smo da otkrijemo uzrok incidenta. Verujemo da su bilo kakve direktne ili indirektne veze i nagoveštaji o umešanosti bilo kog ruskog predstavnika u ovaj incident neprihvatljive i apriori pogrešne i da iskrivljuju realnost”, naveo je Peskov, a prenosi TAS S. Navaljni, koji se nalazi u bolnici u Berlinu, prebačen\n10.09.2020 u 10:21\nNavaljni u boljem stanju, može da govori\nBERLIN – Zdravstveno stanje ruskog opozicionog političara Alekseja Navaljnog dodatno se poboljšalo nakon navodnog trovanja nervnim agensom novičokom i on sada ponovo može da govori, prenosi danas nemački magazin Špigl. Špigl navodi da je pojačana policijska zaštita Navaljnog pošto se očekuje da će on imati više posetilaca sada kada se njegovo stanje poboljšalo, prenosi Tanjug. Prema navodima Špigla, taj list i istraživački sajt Belingcat razumeli su da Navaljni ponovo može da govori i da verovatno može da se seti detalja o tome kako mu je pozlilo, prenosi Tanjug. „Njegove izjave mogle bi da budu opasne po ljude koji stoje iza napada”, upozorava Špigl. Navaljni, koji se nalazi u bolnici u Berlinu, prebačen je avionom u Nemačku nakon što mu je pozlilo na jednom letu u Rusiji\n08.09.2020 u 13:55\nNemački ambasador u Moskvi pozvan na razgovor\nMOSKVA – Rusko Ministarstvo spoljnih poslova saopštilo je danas da je pozvalo na razgovor nemačkog ambasadora u Moskvi zbog navoda Berlina o situaciji koja se tiče ruskog opozicionog političara Alekseja Navaljnog. Navaljni je hospitalizovan 20. avgusta u Omsku, nakon što mu je pozlilo u avionu. Njegove pristalice tvrde da je otrovan i da iza toga stoji Kremlj, što Moskva odbacuje. Navaljni je ubrzo prebačen u Berlin na kliniku „Šarite”, javlja Tanjug. Nemačka vlada je 2. septembra, pozivajući se na laboratoriju Bundesvera, objavila da je Navaljni otrovan supstancom iz grupe hemijskih bojnih otrova „novičok”, preneo je Rojters.\n08.09.2020 u 11:56\nVisoka komesarka UN traži da Rusija istraži slučaj Navaljni\nŽENEVA - Visoka komesarka UN za ljudska prava Mišel Bašle zatražila je danas „temeljnu, transparentnu, nezavisnu i nepristrasnu” istragu ruskih vlasti o „veoma ozbiljnom zločinu” počinjenom protiv opozicionara Alekseja Navaljnog, javlja AFP. Kako se navodi u saopštenju, „poricanje potrebe za temeljnom, nezavisnom, nepristrasnom i transparentnom istragom pokušaja ubistva ne predstavljaju adekvatan odgovor”. Ruski opozicionar Aleksej Navaljni izašao je iz veštačke kome. Prema nemačkoj vladi, Navaljni je otrovan nervnim agensom tipa novičok, supstancom poznatom iz sovjetskog doba koja je korišćena u vojne svrhe. Nemačka i druge zapadne zemlje optužile ruske vlasti za trovanje i zahtevale objašnjenje, prenosi Beta.\n07.09.2020 u 09:34\nMoskva postavila šest pitanja Berlinu o Navaljnom\nMOSKVA – Portparolka ruskog Ministarstva spoljnih poslova Marija Zaharova postavila je nekoliko pitanja šefu nemačke diplomatije Hajku Masu povodom odugovlačenja da se informacije o stanju Alekseja Navaljnog predaju Moskvi. Ona je na svom Fejsbuku pozvala na izjavu nemačkog ministra da je Berlin odavno dao odobrenje da se Moskvi predaju informacije o Navaljnom, ali da su u toku dalji pregledi pacijenta na klinici. Komentarišući izjavu šefa nemačke diplomatije, Zaharova je ukazala da ima nekoliko pitanja za MIP Nemačke, prenosi portal Sputnjik. Kako se navodi, ona je Masa upitala zašto se izlazi u javnost sa političkim izjavama ako su pregledi u toku, zašto su o istrazi i dijagnozama govorili političari, a ne predstavnici policije i lekari u Nemačkoj, i zašto nije počela\n06.09.2020 u 15:47\nRusija spremna na saradnju sa Nemačkom o Navaljnom\nMOSKVA – Portparolka ministarstva inostranih poslova Rusije Marija Zaharova izjavila je danas da je Moskva 24 časa dnevno spremna na saradnju sa Berlinom u slučaju navodnog trovanja ruskog opozicionara i blogera Alekseja Navaljnog, koji se nalazi na lečenju u Nemačkoj. U izjavi za rusku televizijsku stanicu „Rosija 24”, Zaharova je rekla da bi Berlin povodom tog slučaja trebalo da pokaže „operativnu efikasnost”, javlja Tanjug. „Spremni smo na saradnju sa nemačkom stranom 24 časa dnevno”, istakla je Zaharova, a prenosi TASS.\n06.09.2020 u 14:37\nNemačka spremna da zbog Navaljnog obustavi gradnju Severnog toka 2\nBERLIN – Nemački ministar spoljnih poslova Hajko Mas upozorio je danas da bi, ukoliko izostane podrška Moskve u istrazi o navodnom trovanju ruskog opozicionara Alekseja Navaljnog, Berlin mogao biti prinuđen da ponovo razmotri sudbinu nemačko-ruskog projekta izgradnje gasovoda Severni tok 2. „Nadam se da nas Rusi neće prisiliti da promenimo svoj stav o gasovodu Severni tok 2, koji se gradi pod Baltičkim morem”, izjavio je Mas za nemački nedeljnik „Bild am zontag”, preneo je Tanjug. Kako prenosi AP, Mas je takođe rekao da će Nemačka morati da održi konsultacije sa svojim partnerima ukoliko u narednih nekoliko dana ne bude ruskog doprinosa u istrazi povodom „slučaja Navaljni”. On nije isključio mogućnost uvođenja sankcija protiv Rusije, ali je priznao da bi obustava gotovo završene\n22.05.2022 u 10:11\nGasprom nastavlja da snabdeva Evropu gasom preko Ukrajine\n22.05.2022 u 10:03\n22.05.2022 u 09:56\nDanas svežije vreme, mestimično sa pljuskovima i grmljavinom\n22.05.2022 u 09:51\nPodoljak: Neće biti ustupanja teritorije Rusiji\n22.05.2022 u 09:45\nDvoje ranjeno u sukobu navijača Hajduka i hrvatske policije\n22.05.2022 u 09:35


Sužava se prostor potrage za nestalim malezijskim avionom - SandzakHaber.Net , Sandžačke Internet Novine !\nNaslovna Vijesti SVET Sužava se prostor potrage za nestalim malezijskim avionom\nSužava se prostor potrage za nestalim malezijskim avionom\nOd HaberNews - 25. Marta 2014. 0 50 Podeli na Fejsbuku\ntweet Dok malezijske vlasti ističu da se sužava prostor potrage za putničkim avionom Malezijan Erlajnsa, nestalim još pre više od dve nedelje, zvanični Peking najavljuje slanje specijalnog izaslanika na konsultacije u Kuala Lumpur. “Postoje dokazi o delimičnoj komunikaciji između letelice i zemaljske kontrole leta u 19 minuta posle ponoći. U ovom trenutku, ta transmisija nije razumljiva i ispituje se “, izjavio je danas vršilac dužnosti malezijskog ministra saobraćaja Hišamudin Husein na konferenciji za štampu.\nOn je dodao da nikakav odgovor nije dobijen od aviona u 1:15, kada je kontrola leta sa zemalje poslala narednu poruku, što ukazuje da letellica više nije bila na mreži.\n“Dakle, negde između 00:11 i 01:15 avion više nije bio u stanju da komunicira sa zemaljskom kontrolom leta”, rekao je malezijski ministar na konferenciji za novinare u Kuala Lumpuru, javlja BBC.\nAvion malezijske aviokompanije sa 239 osoba – 227 putnika i 12 članova posade – nestao je sa radara posle poletanja iz Kuala Lumpura za Peking 8. marta, bez dobijenih signala o kvarovima ili problemima u avionu.\nMalezijski premijer Nadžib Razak je u nedelju rekao da je u analizi satelitskih podataka od strane britanske kompanije “Inmarsat” otkriveno da se avion “Malezijan Erlajnsa” na letu MH370, srušio hiljadama kilometara daleko od kopna, u južni deo Indijskog okeana.\nPreliminarna analiza satelitskih “pingova” mogla je samo da ukaže da je poslednji položaj aviona bio u prostoru koji se pruža od Kaspijskog mora do južnog dela Indijskog okeana, dodaje Rojters.\n“Svi napori pretrage su sada fokusirani na južni deo južnog koridora, u području koji pokriva nekih 469.407 kvadratnih nautičkih milja, u odnosu na 2,24 miliona kvadratnih nautičkih milja koliko smo objavili 18. marta”, istakao je Husein.\n“Trenutno radimo na daljem sužavanju prostora potrage, koristeći četiri metode koje sam ranije pomenuo – prikupljanje informacija od satelitskog nadzora, analize nadzora radarskih podataka, povećanje vazdušnog i površine pristupa i povećanje broj tehničkih i uskih stručnjaka te oblasti”, dodao je on.\nKineski predsednik Sji Ðinping poslaće specijalnog izaslanika u Kuala Lumpur da bi se konsultovao sa Malezijskom vladom oko nestalog aviona, najavila je danas državna novinska agencija Sinhua.\n“Sji je naredio da se pošalje specijalni izaslanik za Kuala Lumpur”, navodi kineska agencija bez imenovanja izaslanika.\nU odvojenom saopštenju agencija navodi da je kineski premijer Li Kećijang rekao da će Kina zatražiti od Malezije da prosledi detaljne i tačne informacije o avionu, i da je “najvažniji zadatak, u ovom trenutku, da se traži nestali avion”.\ntweet Prethodni tekstUN pozvale Tursku da ukine blokadu TviteraSledeći tekstNEMA LEKA: Do 2015. oboleće preko dva miliona ljudi od ove bolesti! HaberNews\tPOVEZANE OBJAVEVIŠE OD AUTORA


Predložite i osvojite bogatu nagradu: U toku konkurs za novi gradski park | BL Portal\nU toku je međunarodni konkurs za izradu idejnog rješenja novog gradskog parka, kao najveće uređene zelene površine u gradu koja će da pruži mnogobrojne sadržaje potrebne našim sugrđanima, saopšteno je iz Gradske uprave.\nKako je navedeno, autorima konkursa daje se prilika da kreativnim i inovativnim izborom programa aktivnosti i sadržaja budućeg parka, specifičnih za ovakav prostor, definišu još jedan zaštitni znak, sliku/razglednicu Banjaluke, jedinstven i inovativan, s istorijskom metaforom i ugodan za duži boravak i posjetu.\n“Ovaj prostor treba da funkcionalno oblikuje prirodne karakteristike prostora, poveže kontaktne namjene i formira ekološko, edukativno-estetske i rekreativne površine. Sadržaji buduće parkovsko-rekreativne zone trebaju biti takvi da odgovore na nedostatke koji su prisutni u društvenoj sceni Grada Banjaluke i njenog okruženja, uz korištenje održivih, modularnih, prilagodljivih, savremenih i slojevitih rješenja”, navodi se u konkursu.\nNaime, Međunarodni opšti javni konkurs za izradu idejnog pejzažnog urbanističko-arhitektonskog rješenja parka uz Bulevar srpske vojske u Banjaluci otvoren je do 5. decembra 2021. godine, a za najbolje idejno rješenje predviđena je novčana nagrada u iznosu od 15.000 evra.\nPodsjećamo, nova gradska adminstracija vođena idejom da gradu vrati epitet zelenog grada, pokrenula je aktivnosti na izgradnji novog gradskog parka. Tokom ove sedmice i stručna javnost imala je priliku da izrazi svoj stav po pitanju gradnje najvećeg parka u Banjaluci. Na sastanku koji je upriličen 14. oktobra ove godine u Gradskoj upravi, poručeno je da su istog mišljenja – da je Banjaluci potreban novi park.\nTags: Gradski park, idejno rješenje, konkurs


Prvi Orbanov potez: Stop za NVO - 09.04.2018, Sputnik Srbija\nPrvi Orbanov potez: Stop za NVO\nMeđu prvim zakonima koje će usvojiti novi saziv mađarskog parlamenta mogao bi se naći i onaj kojim se vladi omogućava da zabrani nevladine organizacije koje... 09.04.2018, Sputnik Srbija\n11:53 09.04.2018 (Osveženo: 11:54 09.04.2018)\n© AFP 2021 / NIKOLAY DOYCHINOV Viktor Orban\nMeđu prvim zakonima koje će usvojiti novi saziv mađarskog parlamenta mogao bi se naći i onaj kojim se vladi omogućava da zabrani nevladine organizacije koje podržavaju migraciju i predstavljaju „rizik po nacionalnu bezbednost“.\n9 April 2018, 07:30\nTo je izjavio Janoš Halas, portparol stranke Fides, koja je ubedljivo pobedila na jučerašnjim izborima i u parlamentu obezbedila dvotrećinsku većinu.\nTakav zakon bio je deo izborne kampanje premijera Viktora Orbana i njegove stranke Fides, a čija meta je, kako navodi Rojters, bio američki finansijer Džordž Soroš.\nOrban je nacrt tog zakona podneo parlamentu još u februaru.\nPomenuti zakon bi, takođe, omogućio da strane donacije nevladinim organizacijama koje podržavaju dolazak migranata u Mađarsku, budu oporezovane sa 25 odsto.\nHalas je rekao da bi novi saziv mađarskog parlamenta mogao da bude formiran do kraja aprila.


Anđušić: Bojkotuju Parlament, ali formiraju poslanički klub\nnedjelja, 17 septembar 2017 17:29\nOhrabruje najava pojedinih opozicionih stranaka da će se vratiti u skupštinske klupe i tim potezom stvoriti uslove za početak ozbiljnog političkog djelovanja, od kojeg uspješno bježe već više od 10 mjeseci. Takva odluka bila bi politički razumna i mogla bi se tumačiti kao vid odgovornosti prema biračima koji su ih birali, kao i prema građanima koji već jedanaesti mesec plaćaju poslanike koji se ne pojavljuju na svojim radnim mestima.\nUprkos tome, začuđuje najave političkih grupacija DEMOS i URA da planiraju formiranje zajedničkog poslaničkog kluba?! S obzirom na to da predstavnici URA redovno ponavljaju da nema povratka u Parlament, nameće se logično pitanje: koju funkciju ima formiranje kluba poslanika osim da se na taj način, pored nezarađenih plata, izvuku i naknade za klub koje bi građane koštale još nekih dodatnih petnaestak hiljada eura. Ovakvo ponašanje je posebno apsurdno i licemjerno jer su upravo funkcioneri Abazovićeve stranke najradikalniji zagovornici bojkota, ali se ne libe da ostvaruju sva svoja prava kao da redovno obavljaju svoj posao.\nTome u prilog idu i sve češći zahtjevi poslanika upravo ovih političkih grupacija da im Parlament plaća troškove života u Podgorici, iako tu instituciju gotovo i ne posjećuju. Podsjećamo, od početka 26. saziva ovog Parlamenta ovakav vid neodgovornog ponašanja poslanika kompletne opozicije, bojkot rada Parlamenta, koštao je crnogorske gradjane skoro dva i po miliona eura.


Ubica i dalje na slobodi, štrajk advokata | EpicentarPress\nUbijeni advokat Dragoslav Ognjanović\nUbica i dalje na slobodi, štrajk advokata\nDatum: 30.07.2018. 15:26\nNa Novom Beogradu, u Ulici Antifašističke borbe, u subotu uveče ubijen je poznati beogradski advokat Dragoslav Ognjanović (56), dok je njegov sin Petar (22) u pucnjavi ranjen u ruku i nije životno ugrožen.\nJedan od očevidaca, prenose beogradski mediji, tvrdi da je video čoveka kako beži sa kačketom na glavi.\nPolicija je odmah posle pucnjave počela poteru, ali napadač je i dalje na slobodi. Načelnik Uprave kriminalističke policije Dejan Kovačević izjavio je da pripadnici MUP, u saradnji sa nadležnim tužilaštvom, preduzimaju sve neophodne mere i radnje kako bi ovaj slučaj bio što pre rešen, a počinilac krivičnog dela uhapšen.\nInače, advokat Ognjanović je bio u pravnom timu Luke Bojovića, optuženog za brojna ubistva. Bio je jedan od pravnih savetnika Slobodana Miloševića pred Haškim tribunalom, kao i branilac Đorđa Prelića, jednog od optuženih u slučaju ubistva Brisa Tatona.\nPredsednik Srbije Aleksandar Vučić, govoreći juče o ubistvu advokata Ognjanovića, rekao je da država mora mnogo brutalnije da se obračuna sa kriminalcima i da policija ima neke tragove u toj istrazi.\n- Razgovarao sam s ministrom unutrašnjih poslova, imamo više tragova nego u slučaju ubistva kuma gospodina Bojovića. Ne mogu da kažem da je ubistvo rešeno, ali imamo nekakvih tragova, kazao je Vučić novinarima na poligonu Nikinci, gde je prisustvovao vežbi gađanja iz novog streljačkog naoružanja u sastavu Vojske Srbije. Vučić je rekao i da je bezbednosna situacija u zemlji dobra, ali da država mora mnogo brutalnije da se obračuna sa kriminalcima.\nAdvokatska komora Srbije (AKS) i Advokatska komora Beograda (AKB) saopštile su da će, povodom ubistva Ognjanovića, od danas stupiti u jednonedeljni štrajk, a od državnih organa zatražena je hitna istraga. Advokatske komore Srbije i Beograda „najenergičnije zahtevaju od svih nadležnih državnih organa da momentalno stave u funkciju sve raspoložive kapacitete, jer je od suštinske važnosti u ovakvim slučajevima odgovarajuća reakcija tužilaštva i policije u prvih nekoliko dana“, navodi se u saopštenju objavljenom na sajtu AKS.\nKomore najavljuju da će "upotrebiti sve svoje resurse i izvršiti najveći pritisak na nadležne državne organe kako bi počinioci ovog zločina bili pronađeni u najkraćem roku". Dve komore će raspisati novčanu nagradu „onome ko nadležnom tužilaštvu dostavi verodostojnu informaciju koja će dovesti do podizanja optužnice protiv izvršioca i naručioca ovog ubistva". Ubistvo advokata Ognjanovića, po oceni njegovih kolega, "na najdrastičniji način pokazuje u kakvim okolnostima advokati u Srbiji vrše svoju profesionalnu delatnost".\n"Ovo ubistvo je samo poslednje u nizu brojnih napada na advokate od kojih je veliki broj do danas ostao nerasvetljen“, podsećaju AKS i AKB. Najavljujući da će od danas „stupiti u jednonedeljnu potpunu obustavu rada", dve komore navode kako tim gestom žele da pošalju "jasnu poruku jedinstva profesije i čvrste rešenosti da se sa ovakvim slučajevima advokatura neće miriti". Predstavnici advokature najavili su i da će „bez odlaganja zatražiti hitne sastanke sa ministrom unutrašnjih poslova i ministrom pravde kako bi se sagledale sve preduzete aktivnosti i formirao poseban istražni tim".\nVojislav Tufegdžić, novinar i autor filma "Vidimo se u čitulji", ističe za Danas da se svim sredstvima mora ući u rešavanje ubistva Ognjanovića, te pozdravlja odluku advokatskih komora o raspisivanju novčane nagrade, kao i najavljeni sedmodnevni štrajk. Prema rečima našeg sagovornika, ubistvo Ognjanovića je bez ikakve sumnje uznemirilo bar onaj obrazovani deo javnosti.\n- Teško je i nezahvalno motiv i razlog ubistva advokata Ognjanovića tražiti u predmetima kojima se bavio, jer onda možemo da dođemo do situacije da žrtva postane okrivljeni, objašnjava Tufegdžić.\nMinistarstvo pravde Srbije najoštrije je osudilo ubistvo advokata Ognjanovića, kao i ranjavanje njegovog sina i apelovalo na nadležne državne organe da preduzmu sve neophodne mere iz svoje nadležnosti kako bi se u najkraćem roku utvrdili motivi, kao i počinioci ovog tragičnog događaja. Ministarstvo pravde podseća da je uloga koju advokatura ima u pravosuđu veoma važna, a posebno u izgradnji i očuvanju vladavine prava i da se svi napadi na advokate moraju tretirati sa posebnom pažnjom, navodi se u saopštenju.\n"Ubistvo advokata Dragoslava Ognjanovića je 19. mafijaško ubistvo u ovoj godini. Svakih 10 dana profesionalne ubice izvrše zločin, dokazujući da su u Srbiji danas kriminalci jači od države. Od 2012. ovakvih ubistava je bilo više od 80. Podsećamo na obećanje Aleksandra Vučića dato 2016. godine: „Banda, mafija i ubice koje misle da mogu da haraju Beogradom suočiće se sa žestokom pesnicom države."\nMinistar unutrašnjih poslova Nebojša Stefanović duguje javnosti odgovor koliko je ubica pogodila ta "žestoka pesnica države". Koliko je tih mafijaških ubistava policijski rešeno, koliko je optužnica podignuto protiv izvršilaca i naručilaca, koliko osuđeno? Izostanak rezultata može da bude posledica samo nesposobnosti politizovane policije ili saradnje pojedinaca iz vrha vlasti sa organizovanim kriminalnim grupama. Ma šta od toga da je u pitanju, u normalnoj državi ministar unutrašnjih poslova Stefanović ne bi mogao da ostane na toj funkciji", ističe se u saopštenju Demokratske stranke Srbije (DSS).


Da li znate koji su najskuplji gradovi za život na svetu? – Otvoreno\nPočetnaZanimljivostiDa li znate koji su najskuplji gradovi za život na svetu?\nčetvrtak, 11. juna 2020 : 16:09\nDa li znate koji su najskuplji gradovi za život na svetu?\nPronađite uljeza na ovoj listi svetskih gradova: Hongkong, Cirih, Singapur… i Ašhabad?\nPrestonica Turkmenistana vam možda ne bi prvo pala na pamet kada razmišljate o destinacijama za one sa dubokim džepom, ali Ašhabad je sada drugi najskuplji grad na svetu za radnike iz inostranstva, prema novoj Merserovoj studiji troškova života.\nAšhabadov uspon od pet mesta na ovogodišnjoj listi pripisuje se tekućoj ekonomskoj krizi, nestašici hrane i posledičnoj hiperinflaciji.\nHongkong je takođe iskusio nevolje u vidu političkih nemira, ali je opet na vrhu liste, delom zahvaljujući tome što ima najskuplje tržište nekretnina na svetu.\nU Njujorku najskuplja sredstva za čišćenje\nMerserovi podaci prikupljeni su u martu, tako da ne odražavaju u potpunosti efekte krize izazvane pandemijom na cene uzimane u obzir prilikom reangiranja za 2020, ali kako su cene namirnica u Sjedinjenim Državama već uzletele, kao i drugde, pouzdano se može reći da su najskuplji gradovi sveta postali još skuplji.\nNa troškove života stranaca utiču razni faktori, poput deviznog kursa, inflacije cena robe i usluga, kao i smeštaja, navodi Merser u studiji čiju sadržinu prenosi CNN.\nCilj studije je da pomogne vladama i međunarodnim kompanijama da odrede plate radnika u inostranstvu. Merserovo rangiranje 209 globalnih destinacija zasniva se na „korpi“ od 200 stavki koje utiču na cenu života za strance u nekom gradu.\nOve godine su se izdvojili troškovi povezani sa koronavirusom, i tu je Njujork postao najskuplji u kategoriji sredstava za higijenu, posebno sapuna i sprejova za dezinfekciju.\nLagos pretekao London\n„Kovid 19 nas je podsetio na to da je slanje i zadržavanje radnika na međunarodnim zadacima ogromna odgovornost i težak zadatak“, kaže Ilija Bonić, predsednik i šef strategije Mersera.\nŠest od 10 top-gradova su ove godine iz Azije, Singapur na petom i kineski Šangaj i Peking na sedmom, odnosno 10. mestu.\nŠvajcarska predvodi Evropu, sa tri grada u prvih 10: Cirih na četvrtom, i Bern i Ženeva na osmom i devetom mestu.\nLagos, u Nigeriji, koji se ustoličio kao poslovna prestonica Afrike, popeo se na 18. mesto na listi, jedno ispred Londona na 19.\nNa drugom kraju liste, najjeftiniji gradovi su prestonica Tunisa, Tunis (209 mesto), Vindhok u Namibiji (208) i Taškent u Uzbekistanu (207).\nNamibija je sa svojom modernom prestonicom, dobrim putevima i razumnim cenama rentiranja automobila bila jedan od nedavnih izbora CNN-a za putovanje kada je u pitanju neiskvarena priroda.\nEvo i kompletne liste prvih 10 gradova:\n1. Hongkong (Kina)\n2. Ašhabad (Turkmenistan)\n4. Cirih (Švajcarska)\n6. Njujork (SAD)\n7. Šangaj (Kina)\n8. Bern (Švajcarska)\n9. Ženeva (Švajcarska)\n10. Peking (Kina)


Obradović tužio Vučića, traži odštetu od milion dinara - NOVA portal\nObradović tužio Vučića, traži odštetu od milion dinara\nPolitika Autor:Fonet 26. Nov. 202015:2424 Komentara\nVučićev advokat Dragan Palibrk rekao je da danima unazad, u suđenjima koja su “postala intenzivnija u poslednje vreme”, mnogi predstavnici opozicije tuže Aleksandra Vučića i na taj način fabrikuju neosnovane i bespredmetne postupke.\nOn je rekao da Obradović i predsednik Narodne stranke u javnosti plasiraju potpune neistine, tako što Vučića nazivaju “kukavicom jer se ne pojavljuje na suđenjima”.\nINTERVJU Obradović: Andrej Vučić pravi mozak mafijaškog SNS\n04. Okt. 2020 16\nZbog toga je Palibrk naglasio da mu je “nejasno kako se nalazi uvređenim za to da ga neko naziva fašistom, a nije hteo da kaže da bilo šta zna o fašizmu”.\nNa pitanje novinara šta nalazi sporno u tome da neko Vučića karakteriše kao kukavicu i da li smatra da je sramota biti kukavica Palibrk je odgovorio pitanjem: “Da li neko ko izgovori salvu uvredljivih reči i povredi tuđu čast ima pravo da štiti svoju čast pred sudom”, dodaši da nije na psihološkom ispitivanju da daje ocene nekih termina, jer je postavio pitanje javnosti.\nPalibrk je rekao da Obradović nije osporio da je Vučića u više navrata nazvao “lažovčinom, prevarantom, manijakom, ludakom, izdajnikom”.\nObradović je rekao da je danas “veliki dan za sve građane Srbije koji pate i stradaju pod aktuelnom vlašću”, jer je danas Vučić “doveden na optuženičku klupu kao tužena strana zbog svega onog što je izgovarao”.\nObradović je rekao da je u pitanju “samo parnica” i naglasio da je ubeđen da će se u sledećem koraku Vučić naći “i u krivici, i morati da odgovara za sve kršenje Ustava i sav kriminal i korupciju, njegov lično i njegovog najbližeg okruženja”.\nOn je rekao da je na ročištu dao izjavu koliko mu je povređeno dostojanstvo Vučićevom izjavom na televiziji sa nacionalnom frekvencijom da je “lopov i fašišta”, istakavši da je time što Palibrk nije predložio svedočenje svog klijenta, Vučić “izbegao da na sudu da dokaze” da je Obradović “lopov i fašista”.\nZa Obradovića je to dokaz da Vučić “nema šta da kaže na tu temu i da je svesno i namerno lagao, kao što inače toliko često čini” i da se u ovom slučaju radi samo o pokušaju “medijskog progona i političke diskvalifikacije jednog opozicionog prvaka”.\nAleksandar Vučićboško obradovićtužba


Po tvrdnjama naših izvora bliskih Vladi RS, promene se mogu očekivati već u prvoj polovini godine.\nSaznajemo da će se u narednom periodu raditi na rešenjima kojima bi trebalo da se smanje primanja gradonačelnika i načelnika opština u RS. Naime, po podacima do kojih je došao „EuroBlic“, a sa kojima je upoznata i Vlada RS, mesečna primanja pojedinih načelnika i gradonačelnika premašuju primanja i predsednika RS, premijerke i ministara u Vladi RS.\nTako iz podataka koji su dostavljeni i u Vladu RS, vidljivo je da pojedini gradonačelnici i načelnici mesečno zarade i oko 5.000 KM, s tim da podatke o platama i naknadama na traženi način nije jedino dostavio Grad Banjaluka.\nPodsećanja radi, plata predsednika RS Milorada Dodika je oko 4.500 KM, premijerke RS Željke Cvijanović oko 4.000 KM, ministara oko 3.500 KM, a poslanika u Narodnoj skupštini RS oko 2.500 KM.\nŽeljka Cvijanović, premijerka RS, i Zoran Tegeltija, ministar finansija\nIstovremeno, juče su ministarka uprave i lokalne samouprave RS Lejla Rešić i predsednik Sindikata uprave RS Tomislav Vrhovac potpisali Posebni kolektivni ugovor za zaposlene u oblasti lokalne samouprave, koji se, pre svega, tiče “nižerangiranih” zaposlenih u lokalnim upravama. Njime je definisano da najniža cena rada u lokalnim samoupravama iznosi 100 KM, a najviša 135 KM.\nMinistarka Rešić je izjavila da je napravljen novi koncept kolektivnog ugovora za zaposlene u lokalnoj samoupravi, koji je potpuno drugačiji od starog, jer su njime definisani najviši i najniži koeficijenti i cena rada.\nIstakla je da su novim kolektivnim ugovorom utvrđeni rasponi za sve platne grupe, uključujući načelnike odeljenja, tako da najniži koeficijent za načelnika odeljenja iznosi 13, a najviši 19.\n- Ovim su plate načelnika odeljenja i ostalih zaposlenih stavljene u primerenu ravan, a definisane su i plate savetnika i menadžera koje mogu biti iste kao načelnika odeljenja - rekla je Rešićeva.\nPredsednik Sindikata uprave RS Tomislav Vrhovac istakao je da se sindikat vodio principom da se podignu najniže plate u lokalnoj samoupravi.\n- Odredili smo da najniža plata radnika na održavanju higijene ne može biti manja od 400 KM, uključujući minuli rad i sve ostalo što ide uz tu platu - istakao je Vrhovac.\nOn je rekao da je dosadašnji koeficijent radnika na održavanju higijene bio 2,5, a sada iznosi četiri, kvalifikovanog radnika bio je 3,5, a sada iznosi od 4,3 do pet, radnika sa srednjom stručnom spremom sa 4,5 podignut je na 5,1 do 6,5, visokokvalifikovanog radnika sa 6,6 na 7,5, radnika sa višom stručnom spremom ili fakultetom sa 7,6 na 8,5.


Selaković: Srbija će uvek biti zagovornik politike mira i povezivanja | Radio Kosovska Mitrovica\n8. June, 2021 10:23 |\nMinistar spoljnih poslova Republike Srbije Nikola Selaković učestvovao je danas na onlajn sastanku ministara spoljnih poslova učesnica „Berlinskog procesa“ i tom prilikom istakao da Srbija pridaje veliki značaj ovoj inicijativi koja se pokazala kao dobar forum za jačanje regionalne saradnje, razvoja, promovisanje politike pomirenja i prevazilaženja nasleđenih problema iz prošlosti.\nU saopštenju dostavljenom medijima se navodi da je Selaković naglasio da će „Srbija uvek biti zagovornik politike mira i povezivanja“.\n„To je jedini način da se stvori stabilnost koja je preduslov ekonomskog rasta i progresa. Nažalost, neki još nisu shvatili pravo značenje i suštinu Berlinskog procesa, i da prvo treba da počnu da poštuju međunarodno preuzete obaveze kao što je Dogovor o regionalnom predstavljanju“, rekao je Selaković, reagujući na činjenicu da je predstavnica Prištine istakla zastavu “samoproglašenog Кosova“.\n„Odgovornom i dobro osmišljenom ekonomskom politikom, Srbija je ostvarila najveći rast u regionu, a po stopi rasta BDP-a u prvom kvartalu 2021. godine od +1,7% , naša zemlja se nalazi na prvom mestu u Evropi“, naglasio je ministar.\nSrpski šef diplomatije je kao najaktuelniji primer saradnje ove inicijative istakao uspostavljanje Zajedničkog regionalnog tržišta na Zapadnom Balkanu.\nSelaković je ukazao i na druge konkretne rezultate regionalne saradnje u okviru ove inicijative kao što su: Regionalna kancelarija za saradnju mladih, Transportna zajednica u Jugoistočnoj Evropi, sa sedištem u Beogradu, Кomorski investicioni forum Zapadnog Balkana i Sporazum o snižavanju cena rominga u regionu Zapadnog Balkana.\nOn je ovom prilikom ponovio da je punopravno članstvo u EU ključni spoljno-politički i strateški cilj Srbije. Takođe, istakao je da je politika proširenja jedna od najuspešnijih politika EU, da treba ostati na tom kursu i zaključio da je Srbiji i čitavom regionu mesto u EU.\n„Vizija i podrška Nemačke, i kancelarke Merkel lično, iskazana pre gotovo sedam godina, kada je pokrenut Berlinski proces u značajnoj meri je doprinela stvaranju neophodnih uslova za bliže povezivanje u našem regionu“, rekao je Selaković i dodao da su podrška i aktivan pristup nemačkih partnera od neprocenjivog značaja.\nTakođe, šef srpske diplomatije rekao je da je veoma značajno što su i druge članice Evropske unije prepoznale značaj „Berlinskog procesa“.


Romi : strana 2 : Južne vesti\nSvetski dan Roma u doba pandemije: "Zajedno u borbi protiv korone"\n14:51, 8. 4. 2020.\nZbog pandemije korona virusa Svetski dan Roma neće biti obeležen kao dosad nekim manifestacijama, ali romska udruženja i Zaštitinik građana apeluju na nadležne da se stanovnicima romskih naselja pomogne u obezbeđivanju osnovnih životnih namirnica i održavanju higijene. Iz Udruženja građana "Opre Romalen" iz Pirota ističu da "ovo nije Svetski dan Roma, već Svetski dan u borbi protiv kovida-19 i siromaštva".\nDivlja deponija iza belopalanačke opštine prekrila izvor vode, meštani traže pomoć\n08:23, 8. 4. 2020.\nDivlju deponiju u samom centru Bele Palanke, u romskom naselju iza zgrade Opštine, počeli su da čiste meštani, ali kako kažu potrebna im je pomoć u mehanizaciji i kontejnerima. Iako su tražili od Opštine da im pomogne, pomoć ne stiže, a u ovoj lokalnoj samoupravi kažu da je čišćenje ove deponije isplanirano u budžetu.\nPaketi pomoći podeljeni Romima u Leskovcu\n13:45, 7. 4. 2020.\nUkupno 530 paketa pomoći podeljeno je romskim porodicama u 3 romska naselja u Leskovcu i jednom u Bošnjacu. Akciju je organizovala romska Crkva pod šatorom, a uz pomoć donatora iz Amerike, Engleske i Kine.\nNaselje kod “Tempa” teško do struje, Grad im obezbedio novac za ogrevno drvo\n16:18, 12. 2. 2020.\nTrenutno ne postoji legalan način da meštani romskog naselja preko puta “Tempa” na Bulevaru 12. februar u Nišu dođu do struje, pojašnjava većnica za socijalna pitanja Tijana Đorđević Ilić. I dalje se traži rešenje, a kao privremenu meru Grad je, preko Centra za socijalni rad, obezbedio jednokratnu pomoć za porodice kako bi kupile drva za ogrev.


GEA: Povećanjem PDV kompenzovati poreska rasterećenja – mojKontakt portal – Radio Televizija Kontakt\nGEA: Povećanjem PDV kompenzovati poreska rasterećenja\nGubitak javnih prihoda u BiH, usljed neophodnih poreskih rasterećenja rada, mogao bi se nadoknaditi povećanjem indirektnih poreza, tako da ukupno opterećenje ostane isto ili bude smanjeno, pa bi se i u Republici Srpskoj mogao uvesti neoporezivi dio dohotka od 300 KM mjesečno, smatraju u Centru za istraživanja i studije GEA Banjaluka.\nPrema kalkulacijama studije Centra “Kako do nižeg oporezivanja rada bez štete za javne fondove?”, na osnovu podataka iz prethodne godine, povećanje stope poreza na dodatu vrijednost za samo jedan procentni poen stvorilo bi do 186 miliona KM dodatnih prihoda na nivou BiH.\nNa taj način, u Federaciji BiH bilo bi moguće smanjiti stopu poreza na dohodak na pet odsto, a u Republici Srpskoj uvesti neoporezivi dio dohotka od 300 KM mjesečno i dodatne poreske olakšice.\nU GEA centru navode da bi, ako se ova reforma usmjeri samo na rasterećenje rada jedne trećine ukupnog broja zaposlenih sa najnižim platama, bilo moguće smanjiti njihovo poresko opterećenje rada, odnosno “poreski klin” za više od devet procentnih poena.\nTo bi, dodaju, stvorilo mogućnost za uvećanje njihove neto plate za oko 16 odsto, a da troškovi rada za poslodavce ostanu isti.\nGEA centar predlaže ozbiljno razmatranje smanjenja poreza i doprinosa na dohodak iznad prihodovno neutralnog nivoa, što bi bilo moguće kada bi se jedan dio sredstava za ovu reformu obezbijedio kroz fiskalne uštede, za koje smatraju da postoji prostor u entitetskim budžetima.\nU ovom centru pozdravljaju najavu Vlade Republike Srpske o uvođenju neoporezivog dijela dohotka od 200 KM, ali smatraju da ta mjera nije dovoljna s obzirom na makroekonomska dešavanja, stanje na tržištu rada i mjere koje preduzimaju zemlje iz EU i regiona.\nOvom mjerom se prosječan “poreski klin” smanjuje za 1,5 procentni poen na 38,2 odsto, što, kako navode, nije pretjerano veliki pomak.\nZemlje zapadnog Balkana, ali i čitave Evrope, imaju tradicionalno visoko poresko opterećenje rada, što se pokazalo posebno negativno u posljednjem kriznom periodu, kada se rasplamsao problem nezaposlenosti.\nOpterećenje rada porezima i doprinosima u BiH se kreće oko 40 odsto, što znači da od 100 KM koje poslodavac isplati za jednog registrovanog radnika samo 60 KM stiže u ruke tom radniku.\nU Republici Srpskoj “poreski klin” za prosječnu platu iznosi 39,7 odsto, dok je u Federaciji BiH 43,8 procenata, tako da BiH o ovom pitanju zauzima posljednje mjesto u regionu.\nProsječan “poreski klin” u zemljama EU iznosi 39,9 odsto, u čemu prednjače Belgija sa 50,5 odsto i Mađarska sa 47,6 procenata.\nZa razliku od EU, prosječan “poreski klin” u SAD iznosi 27,4 odsto, Izraelu 20,2, Koreji 19,8, Novom Zelandu 16,9, Meksiku 15,5 a Čileu samo sedam procenata, dok Švajcarska takođe ima nisku stopu od od 18,6 odsto.\nU svom izvještaju za Evropski parlament, Evropska komisija je navela da poreska struktura ima veliki uticaj na ekonomski rast jedne zemlje i rangirala poreze na rad i dobit kao najštetnije. Pri tome su porezi na potrošnju ocijenjeni kao porezi koji imaju manji negativan efekat na rast, a porezi na nepokretnosti kao najmanje štetni.\nNavodi se da bi “pomijeranje oporezivanja dalje od rada trebalo biti prioritet za većinu članica EU, sa ciljem stimulisanja potražnje za radom i stvoranja radnih mjesta”.\nEvropska komisija sugeriše da bi povećanje poreza na potrošnju mogao biti način da se zamijene prihodi koji bi se izgubili kroz niže oporezivanje rada i konstatuje da su članice EU već počele ovo da rade najviše kroz povećanje stopa PDV-a i akciza.\nVulinu ponovo zabranjena posjeta Kosovu\nTajm: Papa Franjo ličnost godine


Naslovnica SPORT Kadrovska križaljka u Milanu: Pioli će pojačati svoj stručni štab legendarnim golmanom\nPrema navodima italijanskih medija trener Stefano Pioli, koji je nedavno produžio saradnju sa Milanom, trebao bi dobiti pojačanje u stručnom štabu. Naime, od naredne sezone trener golmana bi trebao biti Brazilac Nelson Dida, prenosi Anadolu Agency (AA).\nDida je do sada radio u omladinskog pogonu Milana za koji je tokom sjajne golmanske karijere branio čak deset godina. Naime, vratio se na San Siro prošle godine i preuzeo ulogu trenera golmana u sastavu do 17 godina.\nKako ugledni italijanski mediji javljaju 46-godišnji Dida će od sljedeće sezone preuzeti posao Luigija Turcija, dosadašnjeg trenera golmana u seniorskom sastavu.\nDida je osim za Milan tokom karijere branio za Vitoriju, Cruzeiro, Lugano, Corinthians, Portuguesu, Gremio i Internacional u kojem je 2015. godine okončao golmanski put. Na golu reprezentacije Brazila, s kojom je bio svjetski šampion 2002. godine, stajao je 90 puta.\nPrethodni članakBalkanski filmovi koji imaju eksplicitnije 18+ scene nego kontroverzni Netflixov hit\nSljedeći članakDžaferović: Poziv Milanoviću da odustane od odlikovanja optuženog za ratne zločine\nNakon što je otkupio njegov ugovor od Sarajeva: Slovan Alena Mustafića poslao na posudbu


Tajna gekonovih lepljivih prstiju - National Geographic Srbija\nTajna gekonovih lepljivih prstiju\nIstraživanja otkrivaju način na koji se gekoni lepe čak i za mokre podloge...\nOBJAVLJENO: 03. 04. 2013.\nStopalo gekona dok hoda po vertikalnom staklu/ Foto: Wikimedia Commons\nNaučnici već dugo znaju da gekoni mogu da se penju uz zid poput Spajdermena.\nAli ono što nije tako dobro objašnjeno jeste način na koji se ovi reptili drže za mokre površine, koje su česte u njihovim kišnim tropskim staništima.\nKako otkriva novo istraživanje, odgovor na ovo pitanje leži u činjenici da lepljivi prsti gekona omogućuju hodanje po podlogama koje se ne kvase ravnomerno kada pada kiša, poput lišća, ali ne i po površinama poput stakla gde se vlažnost ravnomerno raspoređuje.\nKako bi proučili način na koji se gekoni lepe za podlogu, tim naučnika je posmatrao način na koji šest Tokeja (Gekko gecko) pokušava da hoda po različitim podlogama.\nNogice ovih reptila bile su umočene u vodu ispod koje se nalazilo staklo, pleksiglas, providna plastika ili teflon.\nPleksiglas i providna plastika po strukturi oponašaju podlogu po kojoj gekoni hodaju u svojim prirodnim staništima.\nDok bi se gekon kretao uz jednu od ovih podloga naučnici su posebnom opremom svezanom oko njegovog trupa pokušavali da ga podignu različitim intenzitetom sile sve dok ga ne bi odvojili od podloge. Na ovaj način su uspevali da izmere snagu kojom se gekon drži za podlogu.\nRezultati su pokazali da se na staklu formira sloj vode između gekonovih prstiju i podloge, smanjujući njegovu sposobnost da se zalepi za staklo. Ali na pleksiglasu i plastici ispod gekonovih prstiju uspevali su da se naprave vazdušni džepovi koji su im omogućavali da ostanu suvi i održe lepljivost.\nOvi nalazi bi mogli pomoći stvaranje sintetičkog selotejpa koji bi se lepio i za mokre podloge.\nNaučnici smatraju da su gekoni razvili ovakvu podlogu prstiju kako bi mogli da prežive u kišnim prašumama. Na primer, ako gekona zadesi pljusak dok se nalazi na drvetu nejgovo okruženje će duže vremena ostati vlažno što bi značilo da gekon u ovim situacijama ne bi bio u stanju da pobegne od predatora ili traži hranu.


Novoimenovani ambasador Slovačke razgovarao sa ministrom - SDA Sandžaka\nBEOGRAD - Ministar u Vladi Srbije dr. Sulejman Ugljanin primio je danas u Vlade Srbije, NJ.E. Jana Varša, novoimenovanog, izvanrednog i opunomoćenog ambasadora Slovačke Republike u Beogradu. Ministar i ambasador su tom prilikom razgovarali o razvoju ekonomske saradnje između Srbije i Slovačke, kao i o uspostavljanju čvršćih veza dvije zemlje u budućnosti.\nMinistar Ugljanin je slovačkom ambasadoru posebno predstavio 48 nedovoljno razvijenih opština Srbije, potencijale i pogodnosti ulaganja u ove najnerazvijenije opštine, kao i spremnost Kancelarije za održivi razvoj nedovoljno razvijenih područja, da asistira slovačkim privrednicima prilikom njihovih budućih poslovnih aktivnosti u Srbiji.\nTakođe, ministar Ugljanin se Varšu zahvalio na prijateljskoj i čvrstoj podršci koju Slovačka daje Srbiji na njenom evropskom putu i izrazio je svoje zadovoljstvo zbog potencijalnih mogućnosti saradnje sa ovom zemljom.\nBy SDA Sandžaka 28 May 2019


BEBE SE RAĐAJU UPRKOS SVEMU - LAJKOVAC NA DLANU\nDec 31, 2020 Dec 31, 2020 Snežana Bilić\nGodina za nama, po mnogo čemu specifična i zahtevna u smislu organizacije rada, donela je brojne izazove i izmene u funkcionisanju čitavog zdravstvenog sistema pa i Službe ginekologije i akušerstva, Opšte bolnice Valjevo. U okviru službe neprestano radi porodilište u kome na svet stižu bebe iz svih opština Kolubarskog okruga. Ove godine iz 1192 porođaja u valjevskom porodilištu rođeno je ukupno 1208 beba. Najviše dece rođeno je u Valjevu, iz 693 porođaja, svet je ugledalo 702 bebe, jer je bilo i blizanačkih trudnoća. Na drugom mestu po broju rođenih beba je dugi niz godina u nazad Opština Ub iz koje je porođeno 155 majki sa 160 beba, zatim sledi Lajkovac sa 124 bebe. Manje od sto porođaja imaju opštine Mionica koja ove godine ima 84 nova žitelja, Osečina 63 i Ljig 26. U valjevskom porodilištu je obavljeno još 50 porođaja majki koje su iz drugih opština i gradova, ali su se zatekle na našoj teritoriji u vreme dolaska beba na svet. Prema statistici i dalje je primetan trend da se na majčinstvo opredeljuju žene u svojim kasnijim godinama života kada su praktično biologijom ograničene na rađanje svega jednog deteta. Mlade majke se pak sa druge strane, često vraćaju u valjevsko porodilište kao višerotke i to trećeg, četvrtog pa i petog deteta. Preporuka ginekologa je da se planiranje porodice ozbiljno razmatra u mlađem životnom dobu jer je i sam organizam i biologija reproduktivnog sistema nije ista u dvadesetim i kasnije u četrdesetim godinama života. Najmlađi specijalista u Službi ginekologije i akušerstva Opšte bolnice Valjevo, dr Nebojša Milisavljević, koji je specijalističi ispit završio u januaru 2020. godine, sav svoj radni elan maksimalno je stavio na raspolaganje službi koja nijednog momenta nije mogla da stane tokom krizne godine. Od marta meseca kada je proglašena epidemija, svi zaposleni su se po prvi put susreli sa tom problematikom i od tada kreće svakodnevna borba za očuvanje reproduktivnog zdravlja žena i rađanje zdravog potomstva.\n“Sistem rada smo prilagodili da sve trudnice iznesu do porođaja trudnoće i da sve protekne u najboljem mogućem redu. Što se tiče same Službe ginekologije mi smo se organizovali tako da smo od raspoloživih kapaciteta napravili i Kovid porodilište i deo Patologije trudnoće za sve sumnjive trudnice kako ih ne bismo mešali sa zdravim trudnicama. Deo Konzervativne ginekologija na drugom spratu je fizičkim barijerama odvojen od ostatka službe. Taj Odsek je napravljen sa idejom da se tu izoluju i smeste trudnice koje su sumnjive, a kasnije potvrđene na Kovid-19. Po preporukama da se pozitivne žene porađaju u porodilištu kome pripadaju mi smo u drugom talasu imali takve porodilje. Kako je rastao broj pozitivnih, tako smo i mi u ovom trećem talasu imali daleko veći broj trudnica koje su ležale u našem Kovid porodilištu. To su bile pacijentkinje koje su mahom imale blažu do srednje tešku kliničku sliku. Te žene su zahtevale osim adekvatne terapije i pojačan nadzor, ali su se na obostrano zadovoljstvo uspešno porađale kod nas. To je jedan timski rad koji podrazumeva konstantne konsultacije i preglede infektologa, pulmologa i ginekologa. Suštinski smo mi kao Služba bili mesto gde se trudnica najbolje oseća, dok su pulmolozi i ostale kolege svakodnevno davali smernice kako da se buduća majka leči od Kovid-19. Nismo imali ozbiljnijih problema niti komplikacija i sve te majke i njihova deca su iz našeg Kovid porodilišta odlazile kući izlečene,” rekao je dr Milisavljević.\nNakon par godina kliničkog iskustva i uspešno završene specijalizacije dr Milisavljević navodi da je ova godina donela veliki izazov svakome i u poslovnom smislu, ali i privatno, pa poručuje da je osim brige da se sačuva porodica u zdravstvenom smislu, akcenat u budućnosti na očuvanju mentalnog zdravlja kao jednog od bazičnih stubova sveobuhvatnog zdravog života i potomstva.\n“U narednoj godini ćemo se truditi da ostanemo maksimalno profesionalni i da radimo po medicinskim indikacijama. Svim trudnicama i njihovoj budućoj deci ćemo omogućiti svaki vid nege i usluge koje jedno savremeno porodilište kakvo je naše može da pruži. Što se tiče same Službe ginekologija, kao najmlađi specijalista sam generalno ponosan kako je Služba funkcionisala i kako smo prihvatili novi režim rada. Svi lekari, sestre, babice i pomomoćno osoblje, su dali svoj maksimum, da sve funkcioniše kako treba i da budemo složni u borbi za zdravo potomstvo. Mi smo jedna od retkih grana medicine gde apsolutno nema pauze jer porođaj ne možete zaustaviti, dakle u svakakvim uslovima, život se rađa. Ovde kod nas možemo reći da ne postoji hitno nego, prirodno stanje, jer se svaka trudnoća završava porođajem, navodi dr Milisavljević, preporučujući svim ženama da prvenstveno vode računa o svom zdravlju, da ukoliko žele potomstvo, dobro planiraju trudnoću, kako bi izbegle sve faktore rizika. Prema njegovim rečima korona ne treba da bude izgovor za trudnoću jer su se u valjevskom porodilištu uspešno porađale žene koje su preležale virus i rađale sasvim zdravo potomstvo.\nŠto se tiče broja porođaja i rođenih beba dr Nebojša Milisavljević ističe još jednom da je majčinstvo najlepše i najvrednije stanje za jednu ženu i iz pozicije struke apeluje na sve da rade na proširenju svojih porodica kako bi se natalitet podstakao na rast jer će krizna pandemijska godina proći, a rođene bebe su siguran zalog zdrave budućnosti. U 2019.godini zabeleženo je rođenje 1251. bebe sa teritorije čitavog Kolubarskog okruga. U poslednjih deset godina najmanje porođaja u valjevskom porodilištu obavljeno je 2013. godine, svega 1177, dok je najviše beba rođeno 2016. godine i to iz 1340 porođaja.\nPOSLEDNJEG DANA STARE GODINE 14 NOVOOBOLELIH


obustava nastave u rs Archives | olovka.info\nNaslovna\tTags\tPostovi označeni sa "obustava nastave u rs"\nNastava u osnovnim i srednjim školama u Srpskoj obustavlja se od sutra do 1. novembra, odlučio je Republički štab za vanredne situacije na danas održanoj, 60. sjednici.\nRepublički štab za vanredne situacije obavezao je sve osnovne i srednje škole u Srpskoj da organizuju nastavu na daljinu korištenjem sredstava elektronske komunikacije.\n“Mi ćemo u narednoj sedmici analizirati zajedno sa Štabom kompletnu epidemiološku situaciju u RS i u skladu s tim ćemo raditi dalji plan i raspored rada škola. Nastava se prebacuje na online”, rekla je Natalija Trivić, ministar prosvjete i kulture RS.\nOvo je, podsjetimo, drugi put da virus korona obustavlja časove u školskim klupama i seli ih na ekrane. Srednje škole u Srpskoj su ranije, krajem marta, počele izvođenje online nastave za opšteobrazovne predmete, dok je nastava na daljinu za osnovce bila organizovana od sredine tog mjeseca.


Novogodišnji humanitarni koncert Horskog festivala "Slobodan Bursać" -\nNovogodišnji humanitarni koncert Horskog festivala “Slobodan Bursać”\nNa programu su dečije pesme novogodišnjeg i božićnog karaktera.\nTradicionalni novogodišnji humanitarni koncert „Praznične horske čarolije” biće održan u subotu 21. decembra u Baroknoj sali Gradske kuće sa početkom u 19 časova. Na programu su dečije pesme novogodišnjeg i božićnog karaktera. Koncert se održava u okviru promotivnih aktivnosti sedmog Horskog festivala „Slobodan Bursać” koji će biti održan početkom juna 2020. godine.\nNa koncertu će nam se ovog puta predstaviti:\nMuzička škola „Aleksić” – Zrenjanin\nHor muzičkog zabavišta „Sanjalice” udruženja „Kolegijum” – dirigent Sanja Popović\nGradski dečiji hor Kulturnog centra Zrenjanina – dirigent Senka Milisavljević\nDečiji hor „Prepodobni Rafailo Banatski” – dirigent Jana Drašković


Srbija sačuvala ekonomsku stabilnost u uslovima globalne krize – Bankar.rs\nHome/ANALIZE/Srbija sačuvala ekonomsku stabilnost u uslovima globalne krize\nSrbija sačuvala ekonomsku stabilnost u uslovima globalne krize\nSrbija je odlučno i brzo reagovala i sačuvala ekonomsku stabilnost u uslovima nezabeležene globalne krize izazvane pandemijom Covid-19 i to je najveći uspeh Vlade Srbije u proteklih godinu dana, rekao je ministar finansija Siniša Mali.\nMinistar je u Skupštini Srbije, u delu sednice na kojoj su članovi vlade odgovarali na pitanja poslanika, rekao da su u najtežim i nikad izazovnijim uslovima Vlada Srbije i predsednik Srbije Aleksandar Vučić definisali dva prioriteta – brigu za zdravlje nacije i brigu za očuvanje ekonomije, prenosi Tanjug.\nNaglasio je da je, kada je počela kriza izazvana korona virusom Srbija bila prva u svetu koja je obezbedila dovoljan broj respiratora, lekova, opreme, kao i da je, kada se pojavila vakcina, omogućila građanima da biraju između četiri vakcine.\n“Izgradili smo tri covid bolnice, učinili smo sve da sačuvamo zdravlje i živote građama. Srbija nikada nije tako brzo reagovala i izgradila potrebne kapacitete koji su spasili hiljade života“, rekao je Mali odgovarajući na pitanje poslanika SPP-USS Samira Tandira o rezultatima vlade u proteklih godinu dana.\nMali je podsetio da Srbija gradi prvu fabriku vakcina u regionu i da će od marta biti prva zemlja u regionu koja proizvodi vakcine što , kako je rekao, govori o ozbiljnosti države u rešavanju problema sa pandemijom.\nKada je u pitanju ekonomija, Mali je rekao da je Vlada Srbije odlučno i brzo reagovala na pandemiju i da je sačuvala radna mesta, proizvodne kapacitete i izbegla “crne scenarije“ sa kojima su se suočile mnoge zemlje, poput Sjedinjenih Američkih Država gde su , kako kaže, zatvarane fabrike, a desetine hiljade ljudi ostali bez posla.\nPodsetio je da je država prvim, drugim i trećim paketom pomoći, u iznosu od više od osam milijardi evra, podržala privredu i građane, kao i da je rebalansom budžeta predviđena isplata 20 evra u decembru svim punoletnim građanima.\nNaveo je da je u ovoj godini stopa rasta BDP iznosi više od sedam odsto i da će Srbija, kada se uzmu u obzir rezultati iz prošle i ove godine, biti pozicionirana kao jedna od najbrže rastućih ekonomija u Evropi što se, kaže, skoro nije desilo.\nNaveo je da je Srbija prošla kroz teške reforme fiskalne konsolidacije koje su, istako je, dovele do toga da četiri godine zaredom imamo suficit u budžetu i zdrave javne finansije.\nMali je rekao da će do kraja ove godine udeo javnog duga u BDP biti 58,2 odsto, a da će za sledeću godinu biti projektovan na 55,5 odsto.\nIstakao je da i kurs stabilan u poslednjih sedam godina i da je zahvaljujući stabilnim finansijama vlada u januaru ove godine donela odluku da poveća penzije za 5,9 odsto, a plate za pet odsto.\nTakođe, podsetio je da u septembru postignut dogovor da se minimalna zarada poveća za 9,4 odsto od januara 2022. godine i da iznosi 35.000 dinara.\nMali je kazao i da se u Srbiji izgrađeni brza saobraćajnica Ruma-Šabac-Loznica, Fruškogorski koridor, brza saobraćajnica Surčin-Beograd, autoput Niš-Merdare, kao i da će uskoro početi izgradnja Dunavske magistrale, od Požarevca ka Golupcu, kao i autoput Beograd-Zrenjanin-Novi Sad.\nSiniša Mali Srbija Vlada Srbije\nStručnjaci prognoziraju da će cena bitcoina tokom iduće godine dostići 100.000 dolara\nOd početka pandemije korone drastično skočio broj ugovora na daljinu sa bankama


Borelj: Rusija će odgovarati za vojnu agresiju i ratne zločine | Restart Magazin\nBorelj: Rusija će odgovarati za vojnu agresiju i ratne zločine\n(Фото EPA-EFE/Jason Szenes)\nBRISEL – Evropska unija danas je najoštrije osudila ruske oružane snage zbog nastavka bombardovanja stanovništva i civilne infrastrukture u Ukrajini i opsade grada Marijupolja. Šef diplomatije Evropske unije Žosep Borelj u pisanom saopštenju osudio je granatiranje pozorišta u Marijupolju, za koje se u Briselu navodi da je služilo kao sklonište za civile uključujući i decu.\nBorelj navodi i izveštaj Hjuman Rajts Voča o tome da su ruske snage kasetnom municijom napale gard Nikolajev, preneo je Tanjug.\n„Ovakvi namerni napadi na civile i civilnu infrastrukturu su sramni, za osudu i potpuno neprihvatljivi. Oni predstavljaju ozbiljna kršenja međunarodnog humanitarnog prava”, kaže Borelj.\nBorelj je istakao, pozivajući se na odluku Međunarodnog suda pravde, da Rusija mora da prekine vojnu akciju i da odmah i bezuslovno povuče sve snage i vojnu opremu sa čitave teritorije Ukrajine. On je u ime Unije pozvao Rusiju da uspostavi nesmetan humanitarni pristup Ukrajini.\n„Rusija nema pravo prema međunarodnom pravu da koristi jednostranu silu na teritoriji treće zemlje i snosi punu odgovornost za ova dela vojne agresije i sva razaranja i gubitke života koja ona izazivaju. Počinioci ovih teških prekršaja i ratnih zločina, kao i državni službenici i vojni vrh odgovaraće za to”, zaključio je Borelj.\n← Na sednici crnogorske vlade umalo došlo do tuče zbog sankcija Rusiji\nBanožić: Dron definitivno došao s teritorije Ukrajine →


Bugarski: Promene ustava prilika za uređenje autonomije Vojvodine | Autonomija\nBugarski: Promene ustava prilika za uređenje autonomije Vojvodine\nOno što je uspelo da se izgradi u Vojvodini treba koristiti i implementirati na teritoriji cele Srbije,\nVojvođanski sekretar za međuregionalnu saradnju i lokalnu samoupravu Branislav Bugarski izjavio je danas da će Srbija u procesu evropskih integracija morati u određenoj meri da menja i Ustav i ocenio da će to biti prilika da se autonomija Vojvodine uredi na moderniji način.\nBugarski je novinarima rekao da je to bila poruka i izvestioca Evropskog parlamenta za Srbiju Jelka Kacina na panelu o Vojvodini, koji je ove sedmice održan u Briselu, ali je ona u Srbiji bila „istrgnuta iz konteksta“ i „politički nezrelo“ interpretirana.\nOn je rekao da se, kao i Kacin, zalaže za poštovanje Ustava i zakona, kada je Vojvodina u pitanju, ali je dodao da se Ustav i zakoni ne poštuju baš kada je reč o pokrajini.\n„Potpuno je politički nezrelo da ljudi koji upravljaju ovom zemljom i tvrde da se zalažu za pristupanje EU dovode u pitanje poštovanje sopstvenog Ustava i zakona. Oni se kroz svoje izjave zapravo zalažu za odlaganje primene Ustava i zakona do 2016. godine, kada će biti održani pokrajinski izbori“, kazao je Bugarski.\nDodao je da je vojvođanska delegacija na panelu u Evropskom parlamentu u Briselu predstavila pokrajinu sa svim njenim pozitivnim osobinama koje je krase, kao što su multietničnost, miran život jednih sa drugima a ne jednih pored drugih, izvanredan sistem obrazovanja.\n„Najvažnija poruka Kacina bila je da ono što je uspelo da se izgradi u Vojvodini treba koristiti i implementirati na teritoriji cele Srbije, kako bi Srbija ubrzala svoj evropski put“, kazao je Bugarski.


Vesti o vakcinama Pfizer/BioNTech-a i Moderne izazvale turbulencije na berzi - Biznis Telegraf.rs\n28/12/20 | 12:59\nVesti o vakcinama Pfizer/BioNTech-a i Moderne izazvale turbulencije na berzi\nRetko se dešava da svega dve ili tri kompanije u velikoj meri utiču na opšta kretanja na berzi. Farmaceutska kuća Pfizer, čije su akcije u poslednjih mesec dana skočile preko 18%, i kompanije Moderna, čije su akcije od početka godine skočile preko 600%, u protekle tri sedmice značajno su popravili raspoloženje investitora na berzi\nOni su (od ranije) manje zabrinuti zbog rasta broja novozaraženih u svetu i oštri(ji)h restriktivnih mera, a sve više pažnju usmeravaju na vakcin(acij)e i moguće ubrzanje kraja pandemije.\nInvesticiono društvo “KapitalRS“ iz Beograda, za sve koji su zainteresovani da nauče kako da preko interneta trguju cenom akcija kompanija Pfizer i Moderna (takozvanim finansijskim ugovorima za razliku, engl. CFD), pripremio je besplatan vodič “Kako trgovati cenom akcija farmaceutskih kompanija”. Vodič je prilagođen svim nivoima znanja i možete ga preuzeti putem linka ispod.\nPfizer/BioNTech je 20. novembra podneo zvanični zahtev za autorizaciju hitne upotrebe vakcine Agenciji za hranu i lekove Sjedinjenih Država (FDA), što predstavlja poslednji korak pre nego što vakcina bude puštena u promet, prvo za one kojima je hitno potrebna, a posle i za celokupno stanovništvo. FDA je doneo odluku o autorizaciji 10. decembra i vakcinacija se očekuje da počne u narednim danima. U međuvremenu, Velika Britanija i Kanada su odobrile hitnu upotrebu Pfizerove vakcine 2. decembra, što je pružilo dodatnu podršku kompaniji.\nModerna je podnela zahtev za hitnu autorizaciju FDA 1. decembra. Ukoliko dobije odobrenje, ova kompanija je spremna da počne isporuku vakcine već 21. decembra.\nIako je vakcina Pfizer/BioNTech-a trenutno u blagoj prednosti u odnosu na Modernu (od nekoliko sedmica), pogodnost Modernine vakcine jeste što se može držati na temperaturi običnog frižidera, dok se Pfizerova vakcina čuva na temperaturi od 70 stepeni Celzijusa ispod nule. To znači da će Pfizer imati veće poteškoće u distribuciji i (pravilnom) skladištenju svoje vakcine.\nVesti o vakcini uveliko su promenile percepciju i stanje na finansijskom tržištu. Jednom kada se vakcinacija sprovede širom sveta, opasnost od dodatnih restrikcija biće uklonjena, čime će svetskoj ekonomiji biti omogućen neometana aktivnost i (brži) oporavak.\nEtereum prvi put prešao prag od 3.000 dolara! Svi novčići sada vrede više od Diznija i Banke Amerike


RTS :: Poslušajte ovde album "Blood", novo izdanje grupe „Raj“\nMuzika Poslušajte ovde album "Blood", novo izdanje grupe „Raj“\nPoslušajte ovde album "Blood", novo izdanje grupe „Raj“\nčetvrtak, 08. feb 2018, 19:00 -> 19:35\nNakon veoma uspešnog debitantskog albuma "Woman", grupa „Raj“ predstavila je dugo očekivano studijsko izdanje "Blood" i spot za pesmu "Count To Five".\nNovi album prethodno je najavljen pesmama Please, Taste, Song For You i Count To Five, za koju je objavljen i video-klip sniman u Berlinu, Tokiju, Moskvi, Gani, Los Anđelesu, kao i nacionalnom parku „Džošua tri“.\n„Sniman na šest različitih lokacija širom sveta, video-spot za pesmu Count To Five slavi univerzalni jezik muzike i plesa“, objašnjava frontmen, kanadski pevač Majkl Miloš i nastavlja: „Rekli smo svakoj plesačici da se snimi u svojoj domaćoj atmosferi kako bi mogli da doživimo njeno iskustvo“.\nMiloš kaže kako je sastav proteklih nekoliko godina proveo na turneji „prevodeći“ album Woman iz studijskog projekta u lajv iskustvo, dok je sa novim izdanjem priča potpuno suprotna – „muzika i zvukovi nastali su organski i stvoreni su za nastupe“.\nNovo studijsko izdanje nasledilo je već pomenuti album Woman iz 2013. godine i donosi 11 pesama koje je napisao i producirao Miloš.\nDok debitantski album govori o romantici, novo izdanje je kolekcija pesama koje govore o periodu kada jedna veza prestaje, a druga počinje. Prekid veze nije bio jedini okidač za stvaranje novog izdanja.\nNaime, originalni saradnik, danski producent Robin Hanibal, napustio je projekat „Raj“ i odlučio da ne nastupa sa ostatkom grupe.\nFrontmen Miloš je pisao o ličnim i profesionalnim prekretnicama, a kada je došlo vreme za snimanje novog albuma, obratio se svojim saradnicima kako bi pronašli prirodan zvuk spreman za izvođenje uživo.\nAlbum Blood je u Srbiji dostupan u digitalnom obliku preko servisa Dizer i Gugl plej.\n(nedelja, 11. feb 2018, 11:34)\nDopada mi se spot.\n1 „Nou slip“ festival posetilo više od 25.000 ljudi\n2 Poslušajte novi solo album Marka Noflera\n3 Gabi, Bisera, Matija i Vasil priredili „Zlatnu noć“ Beograđanima\n4 „Stanimo u gard“ novi spot grupe „Čovek bez sluha“\n5 Fetboj Slim rejv spektaklom otvorio festival „Nou slip“


Američki političari i dalje u klinču\nPolitički lideri Sjedinjenih Država ne popuštaju u svojim međusobno oprečnim gledištima o tome kako izbeći mogućnost da zemlja prestane da otplaćuje dugove.\nRivalski planovi demokrata i republikanaca za povećanje limita zaduživanja države, koji sada iznosti 14 hiljada i 300 milijardi dolara, u mnogo čemu se podudaraju ali kompromis još nije na vidiku.\nBela kuća u vodeći članovi Kongresa danas bi trebalo da nastave razgovore. U međuvremenu, republikancima predvođeni Predstavnički dom planira da glasa - najverovatnije sa negativnim ishodom - o planu koji je ponudio lider demokratske većine u Senatu, Hari Rid.\nSa svoje strane, Rid planira da sutra ujutro sprovede probno glasanje o revidiranoj verziji svog plana. To je neobičan termin za glasanje, ali stranke sada grozničavo nastoje da izbegnu mogućnost da Sjedinjene Države u utorak, prvi put u istoriji, postanu nesposobne da otplaćuju bar neke dugove.\nDemokratski lideri u Senatu nadaju se da će tu akciju završiti do ponedeljka ujutro, pre otvaranja američkih berzi. Zastoj u Vašingtonu izaziva veliku nervozu među investitorima tako da je jedan od ključnih pokazatelja prosečne vrednosti deonica industrijskih preduzeća, Dau Džons, prošle nedelje izgubio u vrednosti više nego ikada u proteklih 14 meseci.\nRanije danas, američki predsednik Barak Obama pozvao je republikance i demokrate u Kongresu da se dogovore oko plana za povećanje dozvoljenog zaduživanja zemlje dok se nacija opasno približava mogućnosti da ne bude u stanju da otplaćuje dugove.\nU svom redovnom obraćanju javnosti subotom predsednik Obama je rekao da dve strane moraju da postignu kompromis pre nego što u utorak istekne rok, kako bi zemlja mogla da nastavi da otplaćuje dugove. On je dodao da se gledišta dve strane ne razlikuju mnogo i da bi propust da se dogovore bio "neoprostiv".\nU petak, Senat kojim dominiraju demokrate odbacio je republikanski plan za povećanje sadašnjeg limita zaduživanja od 14 hiljada i 300 milijardi dolara. Nekoliko sati ranije, Predstavnički dom usvojio je taj predlog koji je podneo predsedavajući doma, republikanac Džon Bejner.\nPredsednik Obama je rekao da bi Bejnerov predlog učinio ekonomiju zavisnom od političkih igara u Vašingtonu, primoravajući zemlju da kroz samo nekoliko meseci ponovo prolazi kroz dužničku krizu.\nU republikanskom odgovoru, senator Džon Kajl rekao je da su republikanci ujedinjeni u uverenju da bi povećanje nivoa zaduživanja bez sprovođenja značajnih smanjenja državnih troškova bilo "neodgovorno".\nDemokratski lideri u Senatu pozivaju republikanske kolege da podrže plan lidera većine Harija Rida, za smanjenje državnih troškova od dve i po hiljade milijardi dolara i povećanje nivoa zaduživanja dovoljno za finansiranje vlade do kraja 2012. godine.


Ryanair pokreće nove linije iz Banja Luke | Play Travel\nRyanair povećava broj letova iz Bosne i Hercegovine\nLow cost avio kompanija Ryanair planira da uspostavi nove linije iz Banja Luke.\nTokom zimske sezone, Ryanair planira da poveže Banja Luku i Geteborg, a prvi let je predviđen za 25. oktobar. Na ovoj liniji low cost avio kompanija planira da leti dva puta nedeljno, četvrtkom i nedeljom.\nTakođe, predstavnici britanske avio kompanije su ranije naveli da će u istom periodu biti uspostavljeni i letovi iz Banja Luke za Beč i Milano Bergamo. Ryanair trenutno leti i na linijama za Brisel Charleroi, Memmingen, Belin i Frankfurt Hahn, mada će linija za Frankfurt Hahn biti ukinuta krajem novembra, a letovi za glavni grad Nemačke obnovljeni tek tokom naredne letnje sezone.\nOsim avio kompanije Ryanair, za Banja Luku leti još i avio kompanija Air Serbia na liniji Beograd Banja Luka, kao i tuska avio kompanija Freebird Airlines na čarter letovim za Antaliju.\nPočetkom letnjeg reda letenja low cost avio kompanija Ryanair takođe planira da pokrene liniju Pula Beč koja će biti sezonskog karaktera. To će biti četvrta linija na kojoj Ryanair saobraća, pored letova za Brisel Charleroi, London Stansted i Berlin (linija će biti obustavljena krajem oktobra).\nAvio karte su u prodaji i možete da ih kupite odmah online po najnižoj ceni putem našeg sajta playtravel.rs ili ukoliko Vam je potrebna pomoć pozovite naš kontakt centar.\nBanja Luka Geteborg Letovi iz Banja Luke playnews199 Ryanair


jul 6 @ 02:02\nOTVORENO PISMO Panelu nezavisnih eksperata\nu Novom Sadu, 13. septembra, 2018.\nObraćamo vam se kao udruženje građana iz Novog Sada otvorenim pismom kojim želimo da vas obavestimo da u ovom trenutku, Fondacija „Novi Sad 2021 – Evropska prestonica kulture” realizuje projekat „Nova mesta” u lokalnim i mesnim zajednicama, oglušujući se na činjenicu da su one zatvorene za nezavisno organizovane građane, njihove inicijative i za organizacije civilnog društva. Ovim putem vas pozivamo da se uključite u rešavanje problema koji se tiče političkih uslova rada i učešća organizacija civilnog društva u društvenom i kulturnom životu zajednice u kojoj živimo i koja nosi titulu Evropske prestonice kulture (EPK), a čiji rad vi kao nezavisno ekspertsko telo pratite i korigujete.\nOvim otvorenim pismom želimo da vas obavestimo o specifičnoj situaciji u Novom Sadu, jer upravo u njoj i iz nje svedočimo uskraćivanju podrške ovog projekta razvoju civilnog društva i odsustvu političke volje da se njime unaprede ukupni kulturni, ekonomski, politički i društveni potencijali razvoja Novog Sada za sve ljude koji u njemu žive i stvaraju.\nS obzirom da dugi niz godina kao organizacija civilnog društva delujemo na planu građanskog aktivizma i demokratije, ali i u polju nezavisne savremene kulturne produkcije, upravo sa ovih pozicija stičemo uvid i saznanje da Fondacija „Novi Sad 2021“ kao realizator projekta EPK 2021. godine u ovom gradu, nema kapacitet ni neophodan stepen političke autonomije da odbrani civilno društvo, niti da uvaži ukupan značaj kulture u procesima integracije i demokratskog razvoja Novog Sada, pa samim tim ni šireg evropskog okruženja.\nSvedoci smo urušavanja institucija saradnje vlasti i civilnog društva na nivou lokalne samouprave i neposrednog učešća građana i njihovih udruženja u upravljanju stvarima od javnog značaja, a na kojem smo se sreli upravo sa nosiocima projekta EPK. Naime, Fondacija „Novi Sad 2021“ baš u ovom trenutku – trenutku kada su za građane i njihova udruženja zatvorene institucije i javni prostori lokalne samouprave (mesne zajednice) – razvija projekat decentralizacije kulture („Nova mesta”) i ulazi u polje lokalnih zajednica sa željom da u njima otkrije i podrži lokalne inicijative, dok na našu ne odgovara ni kada je pozvana da je podrži. Primarno iskustvo smatramo važnim elementom svakog suda i mišljenja koje je upućeno javnosti, a pošto je reč o evropskom projektu, i javnosti daleko široj od lokalne, obraćamo se vama i svim nezavisnim akterima, ne samo u kulturi, nego i akterima u polju građanskog aktivizma i organizacija koje stvaraju demokratski prostor za sve procese i aktivnosti koje ljudi preduzimaju kako bi odgovorili na zahteve savremenosti.\nFondacija „Novi Sad 2021“ je pozvana da podrži naš zahtev za otvaranje institucija i javnih mesta za komunikaciju i susret vlasti sa građanima i organizacijama civilnog društva, ali ona na taj poziv odgovara povlačenjem i ograđivanjem od svakog učešća u lokalnoj političkoj inicijativi koja, između ostalog, otvara i pitanje uslova rada organizacija koje deluju u kulturi i kulturnoj politici grada. To možemo ilustrovati arhivom prepiske i dokumentovanih pregovora koje smo vodili sa organima lokalne vlasti i samouprave, ali i sa predstavnicima Fondacije „Novi Sad 2021“. Partijska uzrupacija svakog javnog prostora i institucije u Novom Sadu prelila se kako na mesne zajednice tako i na prostore kulturne produkcije, i smatramo da je autonomno delovanje nezavisno organizovanih ljudi u Novom Sadu ozbiljno ugroženo, dok je integritet nosioca projekta EPK pod velikim znakom pitanja.\nBudući da su poslednji prigovori panela (Izveštaj panela nezavisnih eksperata, Sastanak povodom prvog monitoringa, oktobar 2017.) bili usmereni na nedovoljno osmišljenu i razrađenu stvaralačku i umetničku stranu projekta Novog Sada kao Evropske prestonice kulture, te na festivalski karakter većeg dela njegovih programa i aktivnosti, skrećemo vam pažnju na strukturu takvog festivalskog karaktera kulture u našem gradu. U njegovoj osnovi je simulacija stvarnih stvaralačkih procesa i nemar prema realnim kreativnim potencijalima stanovnika ovog grada koji se manifestuju i političkim zahtevima za ravnopravnim učešćem u njegovom društvenom i kulturnom životu. Iza festivalske kulture stoji festivalizacija stvarnog društvenog i političkog života kako bi se u lažnom svetlu predstavilo evropskoj javnosti i stekao legitimitet za vlast koja sistemski ignoriše stvarne potrebe građana i društva.\nOtvoreno pismo pišemo još uvek iz uverenja da delimo mišljenje da se samo jasno izraženom političkom voljom može ići u susret izazovima sa kojima se suočavaju savremena evropska društva i ljudi koji u njima žive. Ali i sa uverenjem da su ljudi država koje su u procesu pridruživanja EU ostavljeni sebi ukoliko evropska zajednica sa njima ne deli politiku hrabrosti i uvažavanja političkih i kulturnih raznolikosti kojima je potreban slobodan pristup institucijama upravljanja i odlučivanja, i koji se ne svodi na prazne deklamacije i simulacije demokratskog života.\nKoristimo ovu priliku i da vam saopštimo da se i u kritičkoj javnosti naše sredine formira mišljenje da EU podržava aktuelnu vlast jer se ova obavezala da će izvršiti zadatke koje je međunarodna zajednica pred nju postavila, a prvi među njima je priznanje nezavisnosti Kosova. Podrška vlasti koja guši sve oblike slobodnog izražavanja i udruživanja sistemskom kontrolom medija i stvaranjem odijuma prema civilnom društvu ne može biti u interesu građana ni jedne evropske zemlje, a kamoli one koja je na putu priključivanja Evropskoj uniji, i pred koju je stavljen tako težak politički zadatak.\nObaveštavamo vas da je Novi Sad grad koji nosi titulu Evropske prestonice kulture, istovremeno grad u kome ne postoji mogućnost političkog prisustva i pristupa civilnog društva institucijama upravljanja i odlučivanja u lokalnim zajednicama i lokalnoj samoupravi. Iako je uslov za kandidaturu za prestonicu kulture bila saradnja sa nezavisnim akterima u kulturnoj produkciji, gradske vlasti odbijaju da otvore vrata svojih institucija za aktivno učešće nevladinih udruženja i to na sve moguće načine prikrivaju od evropske javnosti i institucija koje su zadužene za praćenje aktivnosti projekta EPK.\nUvereni smo da evropska kulturna politika počiva na učešću ljudi koji se autonomno i slobodno udružuju i organizuju jer ona nije samo uslov za demokratsku kulturnu politiku, već i za ukupnu demokratizaciju društva i vladavinu prava.\nNaš interes i namera u ovom trenutku je da vas pozovemo da se uključite u pregovore koje vodimo sa nosiocima kulturne politike grada, čiji strateški dokumenti i projektni predlog za prestonicu EPK ne bi bili ni sačinjeni niti usaglašeni sa vrednostima ove Akcije Evropske komisije bez civilnog društva, sa kojim oni odbijaju da komuniciraju.\nOvim Otvorenim pismom vas pozivamo na realizaciju nekoliko konkretnih koraka:\nna odgovor putem mejla kojim potvrđujete prijem ovog Otvorenog pisma;\nna zajednički sastanak prilikom zvanične posete Novom Sadu koja je po našem saznanju planirana tokom tekuće 2018. godine, kako bismo javno i otvoreno razgovarali o problemu o kome svedočimo primarnim iskustvom;\nna razmatranje problema na narednom sastanku Panela i uvrštenje predloga za njegovo rešenje u zvanični izveštaj sa sastanka.\nTags: mesne zajednice, samoorganizovanje, udruženja građana


Barometar poslovnog rizika za treće tromesečje 2021. godine: Prepreke unutar dobavljačkog lanca i inflacija usporavaju oporavak svetske privrede - Novosti | Coface Srbija\nViše od 18 meseci nakon izbijanja svetske ekonomske krize izazvane pandemijom virusa COVID-19, privredni oporavak se nastavlja. Trend privrednog oporavka je velikim delom posledica napretka ostvarenog na polju vakcinacije koji se desio tokom leta, a posebno u razvijenim zemljama. To je zatim dovelo do povećanja potražnje za uslugama koje se u velikoj meri zasnivaju na neposrednom kontaktu sa pružaocima tih usluga. Ekonomska situacija u zemljama u razvoju je i dalje neujednačena: dok navedeni porast potrošnje ide na ruku zemljama okrenutim izvozu, zemlje čija privreda počiva na pružanju usluga i dalje su u zaostatku za drugim zemljama.\nUprkos povoljnim izgledima, sve je više znakova da je oporavak svetske privrede u opadanju. Izbijanje pandemije u nekim od najvažnijih karika unutar dobavljačkog lanca dovelo je do poremećaja u snabdevanju, što je za posledicu imalo rast cena. Pomenuti prekidi u dobavljačkom lancu počinju da se odražavaju na proizvodni i prodajni učinak proizvođača širom sveta. Prepreke u vidu problema u snabdevanju, manjku radne snage i inflacije, uz neotklonjenu pretnju od virusa COVID-19, predstavljaju dodatne poslovne rizike i neizvesnosti.\nU svetlu produženog privrednog oporavka, kompanija Coface je popravila pokazatelje poslovnog rizika za 26 zemalja, uključujući Njemačku, Francusku, Italiju, Španiju, Švajcarsku i Belgiju. Povećani izvoz proizvoda na tržišta razvijenih zemalja doprinosi povoljnijim pokazateljima poslovnog rizika u zemljama Centralne i Istočne Evrope okrenutim izvozu (Poljska, Mađarska, Češka, itd.), zatim u nekim azijskim zemljama (Južna Koreja, Singapur, Hong Kong) i u Turkskoj. Nakon negativnih korekcija stepena poslovnog rizika u slučaju 78 zemalja usled pojave pandemije tokom prošle godine, ovih 26 pozitivnih korekcija treba dodati na prethodnih 16 koje su učinjene tokom prve polovine 2020. godine. Tome treba dodati i 30 pozitivnih korekcija poslovnog rizika koje se odnose na privredne sektore.\nNapredak na polju vakcinacije i dalje doprinosi privrednom oporavku\nSvetski ekonomski trendovi navedeni u našem poslednjem Barometru poslovnog rizika su u velikoj meri potvrđeni tokom trećeg tromesečja tekuće godine. Napredak ostvaren na polju vakcinacije u zemljama Zapadne Evrope i Sjedinjenih Američkih Država poštedeo je stanovništvo novih talasa strogih mera ograničavanja kretanja i uliva nadu da ćemo moći da izbegnemo ponavljanje prošlogodišnjih mera zaključavanja. Ipak, pretnja od pandemije virusa COVID-19 još uvek nije otklonjena: mali procenat vakcinisanih građana u zemljama u razvoju, posebno u zemljama sa niskim prihodima, i dalje predstavlja opasnost, u smislu pojave novih sojeva virusa otpornih na trenutno raspoložive vakcine.\nGlobalni proizvodni sektor je od sredine 2020. doživeo brz oporavak koji je posledica povećane kupovine robe široke potrošnje. Usled intenzivne potražnje robe za domaćinstva, snažni trgovinski tokovi su i dalje glavni faktori privrednog rasta, naročito u azijskim i zemljama Pacifika. Potražnja za elektronskim proizvodima i drugom vrstom robe je od velike koristi nekolicini zemalja u pomenutom regionu, kao što su Južna Koreja i Tajvan. Privredi nekoliko zemalja koje predstavljaju najveće izvoznike robe (Rusija, Ukrajina, Južna Afrika, Čile, Alžir, itd.) u prilog idu i više cene robe. Rastu izvoza iz zemalja Centralne i Istočne Evrope takođe doprinose i kvalitet izvoznih proizvoda, kao i širok stepen integracije u evropski dobavljački lanac.\nŠto se tiče trendova koji vladaju u privrednim sektorima, popuštanje i ukidanje ograničenja u zemljama sa najvišim procentom vakcinisanih građana sve više dovodi do pomeranja privatne potrošnje ka sektorima koji podrazumevaju neposredan kontakt sa ljudima kao što su maloprodaja, ugostiteljstvo i rekreacija. Oporavak turizma i dalje predstavlja problem.\nProblemi u dobavljačkom lancu i inflacija predstavljaju prepreke privrednom oporavku\nIpak, prepreke privrednom oporavku se množe, posebno u delu koji se tiče snabdevanja. Visok nivo štednje ostvaren na nivou pojedinačnih domaćinstava u zemljama sa visokim primanjima omogućio je brz oporavak potrošnje u slučaju robe široke upotrebe. Istovremeno, pandemija je dovela do prekida u dobavljačkom lancu koji ometaju normalno sprovođenje poslovnih aktivnosti. Trenutno vlada velika jagma za proizvodima i sirovinama koja ometa industrijsku proizvodnju dobara na svetskom nivou, a u nekim slučajevima utiče i na prodaju proizvoda. Ovo se naročito odnosi na nestašicu poluprovodnika, koja se odražava na široki spektar proizvodnih delatnosti sve od automobilskog sektora pa do sektora informacionih i komunikacionih tehnologija, podjednako u razvijenim kao i u zemljama u razvoju.\nCene proizvoda, troškovi vezani za sirovine i troškovi prevoza su od leta 2020. u izrazitom porastu. Cene mnogih proizvoda su oborile dotadašnje rekorde. To naročito važi za cene energije (što je usko vezano za rast cena prirodnog gasa iz Evrope i Azije), metala, drvne građe i hrane. Rast cena širokog spektra dobara i sirovina se takođe odrazio i na cene robe široke potrošnje. Harmonizovani indeks potrošačkih cena u Evrozoni je u septembru dosegao vrednost od 3.4%, što predstavlja najvišu vrednost za poslednjih 13 godina. Ovaj rast se poklapa sa rastom stope inflacije zabeleženim u skoro svim delovima sveta, a naročito u Sjedinjenim Američkim Državama, u kojima je stopa inflacije tokom četiri meseca koji prethode mesecu septembru takođe blizu najviše vrednosti za poslednjih trinaest godina (5,4%). U razvijenim zemljama se očekuje da stopa inflacije uskoro dosegne vrhunac iako se pre može očekivati da izgledi u vezi sa poslovnim rizicima budu povoljni nego nepovoljni.\nProblem u vezi sa inflacijom bi dodatno mogli da zakomplikuju izveštaji o manjku radne snage, o čemu svedoče sve veće novčane naknade koje firme nude za popunjavanje upražnjenih radnih mesta. Rast troškova angažovanja radne snage bi mogao da prouzrokuje rast stope inflacije u dužem vremenskom periodu. Suočene sa pomenutim rizikom, pojedine centralne banke, uključujući i Sistem federalnih rezervi Sjedinjenih Američkih Država kao i Englesku banku, su već ukazale na to da je sve bliži trenutak kada će se odustati od monetarne politike koja podrazumeva ulaganje ogromnih sredstava u ublažavanje posledica krize. Što se tiče Evrope, iako Evropska centralna banka pomno i zabrinuto prati kretanje stope inflacije, mere štednje se ne mogu očekivati u bližoj budućnosti. U zemljama u razvoju, nekoliko centralnih banaka je bilo prinuđeno da podigne stope minimalne kamate tokom poslednjih meseci, a sve zbog zabrinutosti u vezi sa rastućom stopom inflacije.\nFiskalna politika razvijenih zemalja će i u budućnosti biti naklonjena privrednom oporavku. Što se tiče Zapadne Evrope, iako će vlade zemalja iz ovog regiona nastaviti da potpomažu privredni oporavak sve do kraja godine, Evropski fond za privredni oporavak (čija vrednost iznosi EUR 750 milijardi) će se polako isprazniti. Naredni koraci u fiskalnoj politici Sjedinjenih Američkih Država su i dalje neizvesni, uzimajući u obzir činjenicu da se o ključnim segmentima ekonomske politike Predsednika Džoa Bajdena još uvek raspravlja u Kongresu.\nKineska privreda prolazi kroz turbulentan period\nOno što je takođe od velike važnosti za svetsku privredu je i činjenica da rast kineske privrede na prelazu u drugu polovinu 2021. pokazuje znake usporavanja. Tokom trećeg tromesečja BDP je bio za 4,9% viši u odnosu na prošlu godinu, što predstavlja najnižu stopu rasta još od trećeg tromesečja 2020. Gledano po tromesečjima, rast privrednih aktivnosti je bio neznatan (+0.2%). Naša prognoza je da će kineska privreda ove godine ostvariti rast od 7,5%, zasnovano na očekivanjima da će stopa rasta BDP-a tokom poslednjeg tromesečja ostati niska.\nPostoji nekoliko faktora koji su doprineli usporavanju privrednih aktivnosti u Kini: strožija kreditna politika, pad domaće potrošnje, kao i štedljiva raspodela energije po industrijskim sektorima. Drugi faktor je povezan sa kineskom politikom „Dva cilja u smanjivanju emisije ugljendioksida“, koja za posledicu ima uvođenje ograničenja u proizvodnji čelika, s obzirom na to da je taj sektor odgovoran za 15% ukupne emisije ugljendioksida u toj zemlji. Mesečna proizvodnja čelika je zbog pomenute politike pala sa skoro 100 miliona tona u maju na 83,2 miliona u avgustu, dok se u 2021. godini može očekivati dodatni pad proizvodnje čelika.\nUzimajući u obzir ulogu koju Kina ima u međunarodnoj trgovini, kao i u regionalnom dobavljačkom lancu, eventualno usporavanje privrednih aktivnosti bi moglo značajno da ugrozi privredne aktivnosti u Aziji ali i u zemljama u razvoju sa teritorije Latinske Amerike, Bliskog Istoka i Afrike.\nPreuzmite ovo obaveštenje za štampu : Barometar poslovnog rizika za treće tromesečje 2021. godine: Preprek... (161,79 kB)\nPublikacija: Barometar poslovnog rizika po zemljama i sektorima: kvartalni presek za treće tromesečje 2021.


Kosjerić dobio Turističko- informativni centar - Portal Pasaž\nPosted: 13. avgusta 2019. u 20:19 / by Milunka Nikolić / comments (0)\nU prisustvu potpredsednika Vlade Republike Srbije i ministra trgovine, turizma i telekomunikacija Rasima Ljajića, u Kosjeriću je otvoren Turističko – informativni centar, koji je nastao rekonstrukcijom i adaptacijom Starog hana.\nTurističko informativni centar će ubuduće biti mesto kouturno – turističkih dešavanja, koja imaju za cilj unapređenje turističke ponude kako opštine Kosjerić, tako i Zapadne Srbije.\nRadove na adaptaciji Starog hana, čija je vrednost 7.794.436,00 dinara, finansiralo je Ministarstvo trgovine, turizma i telekomunikacija, koje je pored ovog projekta finansiralo i izgradnju teniskog terena u opštini Kosjerić, rekonstrukciju olimpijskog bazena te rekonstrukciju fudbalskih terena, na teritoriji opštine Kosjerić.\nPotpredsednik Vlade Republike Srbije i ministar trgovine, turizma i telekomunikacija Rasim Ljajić je istakao da je ovo nastavak saradnje u oblasti realizacije projekata na teritoriji opštine Kosjerić, koja je najavljena 2018 godine.\nTakođe istakao je turizam u Srbiji iz godine u godinu beleži dvocifrene stope rasta, i da bi se nastavilo sa ovakvim trendom, moraju se otkrivati nove destinacije.\nMinistar je takođe naglasio da Kosjerić ima značajne potencijale u turizmu, a naročito u sportskom turizmu, te da treba da radi na tome da od susednih destinacija, Divčibara i Zlatibora, preuzme određen broj sportista koji na ove planine dolaze radi sportskih priprema.\nIstakao je da će ministarstvo kojim rukovodi, nastaviti sa aktivnostima koje imaju za cilj spajanje turizma i poljoprivrede, te će jedan od narednih projekata koje će podržati ministarstvo biti izgradnja zelene pijace, gde će poljoprivredni proizvođači moći da prodaju svoje proizvode.\nNa pitanje da li će ministarstvo pomoći opštinama u procesu izrade planova turizma ministar je rekao da će ministarstvo, kroz svoje aktivnosti, pomoći lokalnim samoupravama, kako u izradi planova, tako i u sprovođenju istih.\nU izjavi datoj medijima predsednik opštine Kosjerić Žarko Đokić se zahvalio ministru Rasimu Ljajiću istakavši da je ministarstvo pomoglo mnoge projekte u Kosjeriću, te da će opština Kosjerić i dalje aplicirati sa novim za koje se nada da će biti podržani od strane ministarstva.\nDirektorka Turističke organizacije opštine Kosjerić Snežana Joksimović se zahvalila ministru na tome što je Ministarstvo trgovine, turizma i telekomunikacija podržalo realizaciju ovog projekta, naglasivši njegov značaj za razvoj turizma kako u opštini Kosjerić tako i u celom regionu.\nNa kraju svog izlaganja, Snežana Joksimović je istakla da će se Vizitorski centar koristiti kao višenamenski prostor, te da će kroz izložbe koje će ovde biti realizovane biti namenjem promociji kulturnog blaga opštine Kosjerić.


Vučićeve igre prestola - Redakcijski komentar - Dnevni list Danas\nPočetna » Dijalog » Redakcijski komentar » Vučićeve igre prestola\n4Piše: Redakcijski komentar 11. novembra 2017. 13.57\nNišta više kaže:\n11. novembra 2017. u 14.20\nKupovina vremena na vlasti.\n12. novembra 2017. u 07.35\nVucic se najvise plasi Zorane Mihajlovic.Ona je njegova nocna mora , strah i trepet u njegovoj partiji.Jedino ona moze da napravi haos u SNS-u.A sto se tice opozicionih lidera,tu je miran.\n12. novembra 2017. u 22.26\nMišljenja sam da je AV i SNS razmišljaju, i verovatno će tako i prelomiti, da raspišu istovremeno republičke i BG izbore, ali iz jednog pragmatičnog razloga. Naime svesni važnosti BG izbora, kao i realne opasnosti da ih izgube (imajući u vidu sve greške koje su "kompletni idioti", kako je AV nazvao beogradsko rukovodstvo), što bi predstavljalo ozbiljno osipanje vlasti AV i davanja opoziciji jakog argumenta da traži vanredne republičke izbore, ali u tom slučaju u daleko povoljnijoj. atmosferi po opoziciju. Imajući to u vidu, AV sa timom eksperata procenjuju da bi uvezivanjem republički i BG izbora bi na birače uticao tako da "povučeni" glasanjem na republičkim listama za Koaliciju oko SNS, isto glasali na BG izborima, što bi u konačni i predstavljalo izvesnije pobedu SNS u BG.\n16. novembra 2017. u 06.20\nVučić igra kako drugi sviraju a najviše po taktu mrske mu Amerike tako da je ova analiza "snage" Vučića preterana. EU i SAD su Vučiću jasno rekle ; primili smo Hrvatsku u EU iako je oljačkala stotine hiljada nekretnina u tuđem vlasništvu(vlasništvo je tobože temelj EU ) i iako je otvoreno nacistička tvorevina. Primićemo Crnu Goru sa onim kriminalcem na čelu sa srednjevekovnim plemenskim uređenjem. Primićemo i Srbiju sa Vama gde vlada jednopartijska tiranija, progledaćemo vam i za Hag ali ima da nas slušate. Tako to ide sa EU demokratskim "vrednostima". a EU je odavno jedna obična piljara Evropskih trgovaca


"Duh Džordža Buša ponovo zaposeda Belu kuću": Kako uvući SAD u rat U TRI KORAKA\nSituacija danas po pitanju Irana u mnogo čemu podseća na početak rata u Iraku 2003. godine, pišu američki mediji.\nKako piše američki list "Nešnal interest", SAD su 2003. godine napale Irak na osnovu laži, odnosno napumapanog verovanja da je Sadam Husein skladištio oružje za masovno uništenje. Ipak, na kraju svi znaju da takvo oružje nikada nije pronađeno.\n- Laž je i da su SAD napale Irak samo zbog oružja, što je jednako pogrešno uverenje kao i da je Prvi svetski rat počeo zbog pucnja Gavrila Principa - piše američki list.\nStručnjaci već sada primećuju slične opasnostni oko Irana poput onih oko Iraka. Kako je naveo urednik lista, "duh Džordža Buša ponovo zaposeda Beli kuću", dok su u Vašington sve glasnije čuju priče o smeni režima.\nList ističe da je Bela kuća tada dala sve od sebe da Irak poveže sa što je više problema moguće u regionu, bilo da se radi o podršci terorizmu, neprijateljstvo prema zalivskim zemljama ili pretnje Izraelu.\nPored toga, SAD su podnele mnoge žalbe pred rat. Nagomilavanje krivice na Sadama i njegov režim učinilo je više od bilo koje akcije Iraka. Stvorena je slika da je svaka pritužba na Sadama deo neke velike strategije koja je opasna zavera Sadamovog Iraka. Zato je prema tako opasnom akteru neophodan odgovor, iako je realnost često drugačija.\nBela kuća danas pokušava isto sa Iranom. Ambasadorka SAD u UN Niki Hejl navela je da je ponašanje Irana iza sveih destabilizujućih sukoba u regionu, od Jemena i Sirije, do Hamasa. Dopunio ju je državni sekretar Majk Pompeo koji je dodao i navodne nepravde u Avganistanu i Evropi. Kao što je bio slučaj sa Irakom, Iran jeste prisutan u svim konfliktima, ali daleko od toga da bi oni prestali bez prisustva Teherana, ističe list.\nDrugi korak koji je preduzela administracija Džordža Buša je navođenje da postoji jaka lokalna želja među Iračanima, koji su velike pristalice SAD.\n- Radost koju su pokazali Avganistanci na kraju rata sa talibanima mogla bi da se ponovi na većoj skali i u Iraku i u Iranu - rekao je istoričar Bernard Levis 2001. godine, koji je insistirao da su ljudi u obe zemlje naklonjene Americi.\nOn je insistirao da u obe zemlje, gde su vlasti nastrojene protiv SAD, mogu da se uspostave demokratije i formiraju vlade. Nakon što se Tramp doneo odluku da se povuče iz nuklearnog sporazuma sa Iranom, Pompeo je neprestano navodio da će se SAD "neumorno zalagati za iranski narod". Nedavne proteste, dodao je, ne treba shvatiti kao pozive na reforme već očajne pozive na revoluciju za "slobodu". Komentatori već pozivaju predsednika da se "bori za slobodu Iranaca".\nIRAN SE NAORUŽAVA "Kupićemo i napraviti sve što nam treba i nećemo čekati odobrenje"\nZATIŠJE PRED BURU Svet je pred novim ratom na Bliskom istoku i samo jedna varnica dovoljna je da pokrene KATASTROFU\nAMERIČKI PLAN "B" ZA IRAN Pompeo zapretio: Imamo 12 zahteva koje morate da ispunite ili slede NAJJAČE SANKCIJE IKADA\nTreći korak, ističe američki lsit, je naglašavanje tadašnjih advokata za rat, da će sukob biti šala. Lak i ostvarljiva avantura sa minimalnom cenom. Levis je ponovo 2003. godine objasnio da su SAD na Bliskom istoku beležile samo uspehe, i da nije isto kao Vijetna, Kuba, Nikaragva ili El Salvador i Angola. I danas postoje glasovi u Vašingtonu koji ističu da bi invazija i okupacija bile laka opcija.\n- Ono što treba da naučimo od Iraka je da postoji dobro isprobani recept za uvlačenje Amerike u rat - navodi "Nešnal interest".\nBIVŠI SAVETNIK DŽORDŽA BUŠA NA NOVOJ FUNKCIJI Tramp imenovao Kavanoa za sudiju Vrhovnog suda\nBLEJA SA DŽORDANOM, PA OZBILJNA BAHATOST Čik pogodite koliki je bakšiš ostavio Kristijano Ronaldo na letovanju u Grčkoj! /FOTO/


Za pošumljavanje 41 milion dinara\nNaslovna Info Srbija Za pošumljavanje 41 milion dinara\nBEOGRAD: Ministarstvo zaštite životne sredine raspisalo je konkurs za dodelu sredstava Zelenog fonda za pošumljavanje u 2020. godini, a za ovu namenu izdvojeno je 41 milion dinara.\nKako se navodi u konkursnoj dokumentaciji objavljenoj na sajtu tog ministarstva, u cilju povećanja pošumljenosti Srbije, resorno ministarstvo će novac dodeljivati za nabavku sadnica, izvođenje radova za pošumljavanje zemljišta autohtonim vrstama drveća i žbunja, a na zemljištu u javnoj svojini u gradovima i opštinama.\nPlan je da se pošume degradirane površine ili površine za koje postoji opasnost od degradacije, kao i da se naprave vetrozaštitni pojasevi, i drugo.\nNačin i rok realizacije dodeljenih sredstava kao i ostali uslovi od značaja za realizaciju projekta pošumljavanja, urediće se ugovorom između Ministarstva i korisnika sredstava, a dodeljena sredstva će se realizovati najkasnije do 30. novembra 2020. godine, navodi se u dokumentaciji.\nPrethodni tekstU nedelju (19.01.) plivanje za časni krst na „Provali“ u Vajskoj\nSledeći tekstDanas je zimski Krstovdan\nUskoro izmena Zakona o upravljanju otpadom – baci se 250.000 tona hrane\nRekordno čist vazduh u svetu zbog karantina


Petrović: Bilo je teško učestvovati na izborima\nPredsednik Samostalne liberalne stranke Slobodan Petrović kaže da je bilo teško učestvovati se u nedavno završenom izbornom procesu na Kosovu jer je u njemu bilo mnogo provokacija i pretnji.\n17:33 h > 17:47 h\nSamostalna liberalna stranka je, nakon lokalnih izbora na Kosovu održanih novembra 2009. godine, imala 4 gradonačelnika. Kadrovi ove stranke rukovodili su opštinama Gračanica (do odlaska Bojana Stojanovića iz ove partije, avgusta ove godine), Štrpce, Ranilug i Parteš. Na nedavno održanim lokalnim izborima mesto gradonačelnika ispred SLS-a ponovo je osvojio samo Bratislav Nikolić koji je za 12 procenata pobedio kandidata GI „Srpska“ Ivana Redžića.\nPetrović je, ipak, zadovoljan pobedom u Štrpcu.\n„Uslovi su bili takvi da je bilo uopšte teško takmičiti se, a ne ostvariti neki dobar rezultat. Mi smo kao stranka zadovoljni. Sirinićka župa je još jednom dala podršku našem kandidatu, a to je sigurno ono što nas obavezuje. Zadovoljni smo jer smo u svim opštinama, gde smo se kandidovali, dobili predstavnike u lokalnim skupštinama“, kazao je Petrović.\nPredsednik Samostalne liberalne stranke Slobodan Petrović očekuje da će novoizabrani gradonačelnici ispuniti obećanja data u predizbornoj kampanji.\nOn se nada da će Zajednica srpskih opština biti formirana početkom sledeće godine.\n„Očekujem da će, nakon formiranja ZSO, svi učestvovati u njoj kako bi ona imala puni značaj, pre svega zbog onih koji ovde žive“.\nIzveštaj EK o Kosovu: Godina političke nestabilnosti\nPeriod od oktobra 2020. do oktobra 2021. godine na Kosovu obeležila je politička nestabilnost, a zakonodavne aktivnosti bile su ograničene uključujući i napore u reformama u vezi sa Evropskom unijom, navodi se u izveštaju Evropske komisije (EK) o Kosovu.\nEljezi: Završavamo prebrojavanje svih glasova u toku nedelje\nPrebrojavanje svih glasova sa lokalnih izbora održanih 17. oktobra očekuje se da bude završeno ove nedelje.\nVarhelji: Dijalog BG i PR ključan za stabilnost regiona\nKomesar za proširenje EU, Oliver Varhelji rekao je danas da do deesakalcije prilika između Beograda i Prištne mora doći ”malim koracima” koji se dešavaju ”na terenu”, a koji obezbeđuju sigurnost i bolji život za građane.\nVučić: Niko nije terao ljude na Kosovu da glasaju\nPredsednik Srbije Aleksandar Vučić izjavio je da niko nije terao ljude u srpskim sredinama na Kosovu da izađu na lokalne izbore koji su održani u nedelju i dodao da je zadovoljan izlaznošću.\nKosovski MUP: Izdato preko 58.000 nalepnica\nKosovsko Ministarstvo unutrašnjih poslova do sada je izdalo 58.027 kompleta nalepnica za vozila sa srpskim registarskim oznakama, koja se kreću po Kosovu, a prema sporazumu iz Brisela postignutom 30. septembra.\nPosmatračka misija EU: Srpska lista vršila pritisak na birače\nLokalni izbori na Kosovu bili su dobro organizovani, veliki broj kandidata ponudio je biračima stvarni izbor, osim u opštinama u kojima žive kosovski Srbi gde su zabeleženi direktni pritisci aktivista Srpske liste na birače, navodi se preliminarnom izveštaju posmatračke misije Evropske unije.\n19.10.2021 Posmatračka misija EU: Srpska lista vršila pritisak na birače (575)\n19.10.2021 Zoran Đorđević još uvek čeka izgradnju kuće (454)\nOktobar 2021 11 (339)


Vesti Autor:N1 Beograd18. jun. 202117:52 > 21:2353 komentara\nMeštani Jadra burnim protestima dočekali su predstavnike Rio Tinta, koji su obilazili predeo gde se planira izgradnja rudnika.\nNa putu koji vodi kroz njive u selu Gornje Nedeljice, meštani nisu dozvolili prolaz zaposlenima u kompaniji Rio Tinto, pa je morala da reaguje i policija.\nPolicija je utvrdila ko su osobe u obilasku, ali ih je vratila, a meštanima naložila da se sa puta pomere.\nPodsećamo, ministarka energetike i rudarstva Zorana Mihajlović dočekana je u sredu u Loznici uz zviždanje i povike građana koji su protestovali protiv projekta Jadar. Mihajlović su sačekali transparenti „Ne damo Jadar“ i „Marš sa Drine“, a sve vreme su se čuli zvižduci.\nRio Tinto: Napadi rezultat kampanje zasnovane na dezinformacijama\nKompanija Rio Tinto saopštila je da je napad koji se danas u dva navrata dogodio na njene zaposlene, rezultat kampanje zasnovane na dezinformacijama.\n„Prvo je grupi naših zaposlenih onemogućeno slobodno kretanje na javnim putevima, zbog čega je policija morala da reaguje, a potom je u drugom odvojenom incidentu jedan od zaposlenih iz naše partnerske firme fizički napadnut zbog čega mu je ukazana pomoć u Urgentnom centru. Slučaj je prijavljen nadležnim organima“, saopšteno je iz Rio Tinta.\nTa kompanija je navela da se konstatnte lažne optužbe koje se tiču poslovanja i uticaja koji će Projekat Jadar imati na Zapadnu Srbiju, šire i prenose putem medija i kroz zajednicu, uprkos, kako je istakla, „konstantnim naporima kompanije da se čuju proverene činjenice, zasnovane na nauci“.\n„Neutemeljeni napadi tiču se i odnosa koji kompanija ima prema otkupu zemljišta. Otkup zemljišta se odvija u skladu sa zakonima Republike Srbije i u skladu s najboljim globalnim praksama, kao i u skladu sa Standardom učinka 5, Međunarodne finansijske korporacije. Otkup zemljišta se vrši isključivo na zahtev vlasnika. Optužbe da se meštani zastrašuju i ucenjuju ne stoje, i kompanija ovim putem poziva sve one koji imaju dokaze za tako nešto da nam se obrate, kao i da se obrate nadležnim institucijama“, stoji u saopštenju.\nUkoliko se dokaže da je neko na svoju ruku tako postupao, kompanija će postupiti u skladu sa svojim internim pravilima, dodaje se u saopštenju Rio Tinta.